 SINTEZA
propunerilor/recomandărilor
la proiectul de lege cu privire la modificarea Legii nr. 126/2025 privind finanțarea, gestionarea și monitorizarea
 politicii agricole (număr unic 962/MAIA/2026) 

	Participantul la avizare, consultare publică, expertizare
	Nr. crt.
	Conținutul obiecției,
propunerii, recomandării, concluziei
	Argumentarea
autorului proiectului

	Avizare și consultare publică

	Ministerul Finanțelor
(Nr. 09/2-03/759/1672 din 22.10.2026)
	
	La compartimentul 4 subpct. 4.2 ,,Impactul financiar și argumentarea 
costurilor estimative” din Nota de Fundamentare, se propune de înlocuit sintagma  ,,bugetul public național” cu ,,bugetul de stat”, reieșind din prevederile Legii finanțelor publice și responsabilității bugetar-fiscale  nr.181/2014.
	Se acceptă.
Compartimentul 4 subpct. 4.2 la Nota de fundamentare a fost modificat. 

	Ministerul Mediului
(Nr.13-05/3440 din 15.10.2026)   
	1.
	La „Articolul 10. Autoritatea competentă” din titlul articolului se subânțelege cine este autoritatea competentă, reieșind din conținutul Legii nr. 98/2012 privind administrația publică centrală de specialitate, or potrivit alin. (1) același articol, „Guvernul desemnează o autoritate a administrației publice centrale în calitate de autoritate competentă” alta decât este prevăzută de Legea nr. 98/2012? Prevedere care urmează a fi reformulată și restructurată ținând-se cont și de tehnica legislativă prevăzută de Legea nr. 100/2017 cu privire la actele normative.
	Nu se acceptă.
Nu este clară observația cum autorul subînțelege din titlul articolului cine este autoritatea competentă, reieșind din Legea nr. 98/2012 privind administrația publică centrală de specialitate.

	
	2.
	În art. 10 alin. (1) lit. a) și alin. (3) se dublează competențele: Alin. (1) enumeră de ce este responsabilă autoritatea (acordarea, revizuirea, retragerea), iar alin. (3) repetă exact același lucru, spunând doar forma juridică prin care o face („decide printr-un act administrativ individual acordarea...”). Aceste două alineate puteau fi comasate într-o singură normă clară și fluidă (Legea nr.100/2017).
	Nu se acceptă.
La alin. (1) lit. a) se enumeră responsabilitatea autorității de management în partea ce ține acordarea, revizuirea și retragerea acreditării Agenției de plăți, menționată la art. 11, iar alin. (3) prevede tipul de act administrativ prin care se acordă sau, se retrage acreditarea Agenției de plăți.

	
	3.
	La art. 10 alin. (6) lit. a) se menționează că autoritatea competentă „elaborează proiecte de acte normative [...] pentru punerea în aplicare a PSPA”, dacă autoritatea competentă este, prin definiție, un minister, această atribuție este deja reglementată de Legea nr. 98/2012 privind administrația publică centrală și Legea nr. 100/2017 cu privire la actele normative, totodată prin legea cadru de organizare și funcționare a sa. Introducerea ei din nou aici este o repetare de normă.
	Se acceptă.

	
	4.
	În prevederile proiectului la art. 10 alin. (1) lit. c) și alin.(4) se identifică o confuzie de termen: 
Conform alin. (1) lit. c), Guvernul dă dreptul autorității să se ocupe de „desemnarea și retragerea desemnării”. La alin. (4) se spune că autoritatea decide acest lucru printr-un „act administrativ individual”. Totuși, un organism de certificare (adesea o companie privată de audit sau o instituție publică independentă) nu este numit printr-un act administrativ individual (specific raporturilor de serviciu/funcționarilor), ci printr-un act normativ sau în urma unei proceduri de achiziție.
	Nu se acceptă, întrucât potrivit Regulamentului UE 2116/2021, „Autoritatea competentă decide printr-un act formal cu privire la desemnarea și retragerea desemnării organismului de certificare” Or, în aceste circumstanțe, atât în ipoteza desemnării unei instituții, cât și în ipoteza desemnării unei companii private selectată în prealabil prin intermediul unei proceduri de achiziție, va fi emis un act administrativ individual, întrucît în baza acestuia se vor naște raporturi de drept administrativ între autoritatea competentă și organismul de certificare.

	
	5.
	Potrivit art. 11 alin. (21) pct. 4 lit. b) – identificăm excluderea autorității competente din sistemul de guvernanță, norma spune: „funcționarea sistemelor de guvernanță instituite, cu excepția autorității competente [...] și a organismului de certificare [...] garantează efectuarea cheltuielilor. Declarația de gestiune a Agenției de plăți (AIPA) trebuie să ateste că propriul ei sistem intern funcționează. Formularea sugerează eronat că autoritatea competentă (Ministerul) și organismul de certificare fac parte din managementul intern al Agenției de plăți, dar sunt „exceptate”. Este o preluare greșită sau o traducere stângace a regulamentelor UE (unde se specifică doar că declarația managerului nu acoperă auditul extern).
	Se acceptă parțial.
Formularea a fost preluată din Regulamentul UE 2116/2021, iar pentru a exclude orice interpretare proiectul a fost ajustat și va avea următoarea formulare:
„b) funcționarea sistemelor de guvernanță instituite, cu excepția autorității competente menționate la art. 10 și a organismului de certificare menționat la art. 12, garantează că toate cheltuielile au fost efectuate în conformitate cu art. 9, respectând scopul prevăzut la art. 7.”

	
	6. 
	La art. 10 alin. (6) lit. b) – Metodologia prețurilor de referință identificăm o normă tehnică, greu de realizat care va stagna implementarea și dezvoltarea agricolă.  Autoritatea „aprobă metodologia de determinare a prețurilor de referință și asigură publicarea acesteia în Monitorul Oficial”., Prețurile de referință pe piața agricolă sunt extrem de volatile și dictate de bursă/piață. Dacă legea obligă o autoritate centrală să aprobe o „metodologie” rigidă publicată în Monitorul Oficial, statul nu va putea reacționa în timp util la crizele de piață. Mai mult, nu se specifică pentru ce sunt aceste prețuri (pentru achiziții publice, pentru calculul subvențiilor cuplate, sau pentru intervenții de piață). Norma este lipsită de finalitate juridică clară.  
	Nu se acceptă.
Această metodologie este elaborată, publicată și pusă în aplicare. 

	
	7.
	În art. 11 alin. (21) pct. 3 – „Măsurile întreprinse în procesul de planificare sau adoptare”, formularea de la finalul punctului 3 este incompletă și lipsită de sens gramatical și juridic. Textul se întrerupe brusc în: „...sau adoptare;”. Norma lasă loc total de interpretare, fiind o eroare gravă de tehnică legislativă.
	Se acceptă.
Proiectul a fost modificat.

	
	8.
	Potrivit art. 11 alin. (21) pct. 4 lit. b) – Sintagma „...respectând scopul prevăzut la art. 7”, trimiterea la alte articole (art. 7, art. 9) în interiorul unei declarații pe proprie răspundere a unui director de agenție îngreunează aplicarea textului. Dacă articolele respective se modifică în timp, declarația își pierde sensul sau devine neaplicabilă fără o altă modificare legislativă.
	Nu se acceptă, întrucât referințele în textul propus este pentru orientare. În declarația nu se va face o menține nemijlocită a articolelor. În caz de modificare al articolelor la care se face referință în articolul 11 alin. (21) pct. 4) lit. b), se va modifica și acest din urmă articol.

	
	9.
	La acordarea plăților și sprijinului financiar prevăzute de Legea nr. 126/2025 este esențială menținerea și consolidarea criteriilor de Eco condiționalitate (respectarea cerințelor de mediu, de gestionare a solurilor, de protecție a apelor și a biodiversității). Se recomandă ca mecanismele de monitorizare din cadrul proiectului să includă verificarea respectării normelor de aplicare a produselor de uz fitosanitar și a îngrășămintelor, pentru prevenirea poluării nitrice a apelor subterane și de suprafață. În cazul de sprijin destinate sistemelor de irigații sau desecare, proiectul de lege urmează să garanteze că subvenționarea se efectuează cu condiția deținerii autorizațiilor de mediu, prevăzute de cadrul normativ în vigoare, evitând supraexploatarea bazinele acvatice și degradarea dambelor/infrastructurii hidrotehnice. 

Prin urmare, Ministerul Mediului propune ajustarea proiectului de lege în conformitate cu obiecțiile și propunerile înaintate, pentru a putea trece la o altă etapă în procedura de legiferare.  
	Se acceptă de principiu.
La art. 18 sunt prevăzute condiționalitățile care stau la baza acordării plăților directe și plăți anuale pentru intervențiile concepute în temeiul art. 22 alin. (1) lit. a). Astfel, în cazul nerespectării condiționalităților, fermierii sunt sancționați (a se vedea capitolul VIII din Legea nr. 126/2025). Pentru a vedea în detaliu fiecare condiționalitate și cadrul normativ ce urmează a fi respectat de către fermieri, sugerăm examinarea anexei nr. 3  la Programul strategic al politicii agricole pentru perioada 2026-2030, aprobat prin HG nr. 288/2026 în scopul punerii în aplicare a Legii nr. 126/2025.

	Ministerul Dezvoltării Economice și Digitalizării
(Nr.03-3661 din 22.10.2026)
	La pct.6  

	Cu referire la art.10 (autoritatea competentă) Proiectul instituie o autoritate 
competentă cu atribuții de acreditare a Agenției de plăți, desemnare a organismului de certificare și aprobare a procedurilor de control, concomitent cu exercitarea funcției de autoritate de management printr-o subdiviziune structurală proprie. Deși delimitarea atribuțiilor este justificată, concentrarea funcțiilor necesită garanții clare împotriva suprapunerilor și conflictelor funcționale. Se recomandă delimitarea expresă a atribuțiilor autorității competente, autorității de management, Agenției de plăți și organismului de certificare, inclusiv a responsabilităților decizionale și de control, astfel încât să fie prevenite dublarea procedurilor și solicitarea repetată a acelorași informații de la beneficiari.
	S-a luat act.
Proiectul a fost ajustat prin delimitarea expresă a atribuțiilor.

	
	La pct. 11-12  
	Cu referire la art.18 și art.18¹ (Condiționalitatea) Respectarea cerințelor de 
condiționalitate poate genera costuri de conformare pentru beneficiari, în special pentru fermele mici, dacă obligațiile sunt formulate generic sau sunt detaliate ulterior prin acte subsecvente fără criterii suficient de previzibile. Se recomandă asigurarea clarității și accesibilității cerințelor aplicabile, precum și evitarea suprapunerii obligațiilor de raportare și a solicitării repetate a informațiilor deja deținute de autorități.
	Se acceptă.
La art. 18 și 181 sunt prevăzute condiționalitățile și obligațiile care stau la baza acordării plăților directe și plăți anuale pentru intervențiile concepute în temeiul art. 22 alin. (1) lit. a). Astfel, în cazul nerespectării condiționalităților, fermierii sunt sancționați (a se vedea capitolul VIII din Legea nr. 126/2025) prin reducerea proporțională a sprijinului financiar. Pentru a vedea în detaliu fiecare condiționalitate și cadrul normativ ce urmează a fi respectat de către fermieri, sugerăm examinarea anexei nr. 3  la Programul strategic al politicii agricole pentru perioada 2026-2030, aprobat prin HG nr. 288/2026 în scopul punerii în aplicare a Legii nr. 126/2025.
Condiționalitățile reprezintă actele normative naționale care trebuie respectate de către fermieri indiferent dacă solicită sau nu sprijin financiar. Articolul stabilește legătura și consecința nerespectării de către fermierii al acestor acte normative existente (norme de bunăstarea animalelor, autorizații sanitari-veterinare, etc.). Or, până la adoptarea Legii nr. 126/2025, Agenția de plăți nu era în drept să reducă subvenția dacă constata că fermierii nu respectau anumite norme de mediu, sănătate animală, etc.
Totodată, prin diverse intervenții, statul acordă sprijin pentru dezvoltarea, modernizarea sau tehnologizarea exploatațiilor agricole pentru a fi conforme standardelor europene.

	
	La pct. 18  
	Cu referire la art.31. Prevederea privind depunerea cererilor exclusiv prin 
sistemul informațional „Moldova LEADER IT Soft” pentru anumite categorii de solicitanți poate crea bariere tehnice dacă nu sunt asigurate accesibilitatea sistemului, asistența utilizatorilor și continuitatea funcționării. Se recomandă clarificarea categoriilor vizate și instituirea unor garanții operaționale privind accesul la sistem, asistența pentru depunere și gestionarea indisponibilității tehnice.
	Nu se acceptă.
Sistemul informațional „Moldova LEADER IT Soft” este pe deplin funcțional și la moment toate solicitările sunt depuse electronic. În cazul în care un solicitant nu are capacități de a depune solicitarea electronic, grupurile de acțiune locală îi acordă tot suportul.

	
	La pct. 22  
	Cu referire la art.44. Aplicarea controalelor asupra beneficiarilor poate genera sarcini administrative și costuri de timp, mai ales dacă verificările nu sunt diferențiate în funcție de riscuri sau conduce la suprapunerea controalelor. Se recomandă o abordare proporțională și bazată pe risc, cu valorificarea datelor și rezultatelor verificărilor disponibile la autorități. Controalele suplimentare ar trebui motivate prin riscuri concrete, cu evitarea suprapunerii verificărilor la fața locului.
	Se acceptă de principiu.
Alin. (2) de la art. 44 prevede efectuarea controalelor pe baza eșantioanelor și analiza riscurilor.

	
	La pct. 22-23  
	Vizând art.44 și art.45 (Pragurile de 10 ha și 30 ha). Simplificările prevăzute pentru fermele mici pot fi interpretate diferit dacă nu se distinge suficient între exceptarea de la anumite controale și/sau de la obligațiile de fond ori de la aplicarea sancțiunilor. Se recomandă precizarea expresă a efectelor fiecărui prag, a obligațiilor care se mențin și a verificărilor de la care beneficiarii sunt exceptați. Trebuie evitată interpretarea potrivit căreia exceptarea de la control înlătură automat obligația de conformare, dacă proiectul nu prevede expres acest efect.
	Se acceptă de principiu.
La art. 33 sunt prevăzute prevederi ce țin de efectuarea controalelor pentru toți solicitanții, pentru  asigurarea prevenirii și gestionării riscurilor care pot afecta interesele financiare ale statului. Agenția de plăți selectează eșantionul de control din totalitatea solicitanților, incluzând, după caz, atât o componentă aleatorie, cât și una bazată pe analiza riscurilor, inclusiv pentru ce-i exceptați de la art. 44 alin. (11) și (12).
Exceptarea de la art. 44 alin. (11) și (12) se face doar pentru verificarea respectării condiționalităților prevăzute la art.18.
Astfel, art. 44 alin (12) prevede, că fermierii care dețin exploatații a căror dimensiune maximă nu depășește 30 ha de suprafață agricolă declarată, sunt scutiți de controalele conform cerințelor standardului GAEC 7 (rotația culturilor), însă aceștia sunt supuși controalelor de conformitate, la fel și pentru ce-i ce dețin până la 10 ha.
Totodată, proiectul diminuează controalele prin prevederea alin. (21) de la art.33, în cazul în care fermierul este supus mai multor controale, cu excepția cazului în care circumstanțele impun un control suplimentar pentru a asigura protecția eficace a intereselor financiare (în urma analizei riscurilor).

	
	La pct.23  
	La art.45 (Sancțiunile administrative aferente condiționalității). Reducerile sau excluderile de la sprijinul financiar necesită criterii suficient de clare privind gravitatea, amploarea încălcărilor. Se recomandă asigurarea individualizării sancțiunilor în funcție de circumstanțele și gravitatea neconformității, delimitarea constatării încălcării de decizia de sancționare și transparența situațiilor în care se aplică mecanismul de avertizare și remediere. Criteriile și procedura trebuie să permită beneficiarului să cunoască obligația încălcată și consecințele acesteia etc.
	Se acceptă, Ministerul promovează un proiect de Hotărâre de Guvern care stabilește principiile și criteriile de aplicare a sancțiunilor (număr unic 501/MAIA/2025)

	Ministerul Infrastructurii și Dezvoltării
Regionale
(Nr. 21-6055 din 16.10.2026)
	
	În limitele competențelor funcționale, comunicăm lipsa obiecțiilor și 
propunerilor.
	Se acceptă. 

	Consiliul Concurenței
(Nr. DJ-06/1148-2236
 din 22 octombrie 2026)
	
	În limitele competenței sale, comunică despre lipsa obiecțiilor sau propunerilor pe marginea acestuia.
	Se acceptă.

	Cancelaria de Stat
(CS-2938-2268
din 09.10.2026)
	
	Cu titlu general
În contextul negocierilor de aderare la Capitolul 22 „Politica regională și coordonarea instrumentelor structurale”, Guvernul Republicii Moldova se pregătește pentru instituirea cadrului instituțional de gestionare a fondurilor Uniunii Europene. În acest scop, Cancelaria de Stat elaborează proiectul Legii privind cadrul instituțional și financiar pentru gestionarea fondurilor Uniunii Europene (în continuare – proiectul legii fondurilor UE). Proiectul stabilește arhitectura națională unică a sistemului de gestionare, care cuprinde autoritatea națională de coordonare, autoritățile de management, autoritatea responsabilă de gestionarea financiară, funcția contabilă, autoritatea de audit și coordonarea antifraudă, și urmează să intre în vigoare la data aderării Republicii Moldova la Uniunea Europeană.

Proiectul legii fondurilor UE ține cont de specificul sectorial al gestionării fondurilor în domeniul agriculturii și dezvoltării rurale. Cadrul instituțional al acestui domeniu va continua să se bazeze pe Legea nr. 126/2025, în corelare cu sistemul național unic de gestionare a fondurilor Uniunii Europene.

Totodată, atragem atenția asupra evoluției cadrului european pentru perioada 2028–2034. Potrivit propunerilor Comisiei Europene din iulie 2025, aflate în proces de negociere, Politica agricolă comună nu ar mai urma să dispună de fonduri proprii (FEGA, FEADR), ci ar urma să fie finanțată, alături de politica de coeziune, din Fondul european pentru coeziune economică, socială și teritorială, agricultură și zone rurale, pescuit și afaceri maritime, prosperitate și securitate (propunerea de Regulament COM(2025)565). Conform propunerii, fondul ar urma să fie implementat printr-un singur Plan național și regional de parteneriat pentru fiecare stat membru, iar condițiile specifice de sprijin pentru PAC ar urma să fie stabilite printr-un regulament distinct. Regulamentele (UE) 2021/2115 și 2021/2116, la care se aliniază proiectul MAIA, acoperă perioada de programare curentă și, după adoptarea noului cadru, vor fi înlocuite.

Prin urmare, Legea nr. 126/2025 urmează să fie aliniată, în perspectivă, la noile reguli ale Uniunii Europene, comune pentru coeziune și agricultură. Potrivit propunerilor Comisiei Europene, următorul document de programare, Planul național și regional de parteneriat, ar urma să fie unic pentru fiecare stat membru și să conțină un compartiment dedicat Politicii agricole comune. Alinierea actuală la Regulamentele (UE) 2021/2115 și 2021/2116 este utilă pentru construirea și testarea instituțiilor (Agenția de plăți, sistemul integrat de administrare și control, programul strategic). Totuși, arhitectura legii trebuie să rămână compatibilă cu un document unic de programare negociat cu Comisia Europeană și cu un mecanism național unic de coordonare pentru următoare perioadă 2028-2034.
	S-a luat act.

	
	1.
	Având în vedere că Fondul național de dezvoltare a agriculturii și mediului rural este alimentat și din resursele partenerilor de dezvoltare, propunem completarea proiectului cu o prevedere prin care autoritatea competentă asigură, în cooperare cu Cancelaria de Stat, complementaritatea și demarcarea intervențiilor PSPA față de cele finanțate din asistența externă, inclusiv din Facilitatea pentru reformă și creștere, în vederea prevenirii dublei finanțări, precum și furnizarea informațiilor necesare monitorizării asistenței externe.
	Se acceptă.
Art. 101 alin. (2) litera f) prevede:
„f)	asigură, în cooperare cu Cancelaria de Stat, complementaritatea și demarcarea intervențiilor în PSPA față de cele finanțate din asistența externă, în vederea prevenirii dublei finanțări, precum și furnizarea informațiilor necesare monitorizării asistenței externe.”

	
	2.
	Pentru claritatea și previzibilitatea cadrului instituțional, propunem nominalizarea expresă a Ministerului Agriculturii și Industriei Alimentare în calitate de autoritate competentă, în locul formulei „o autoritate a administrației publice centrale”.
	Se acceptă parțial.
Proiectul a fost completat cu noțiunea de minister, care prevede: „Minister – organ central de elaborare a politicii agricole”, conform Legii 98/2012 privind administraţia publică centrală de specialitate, astfel că în cazul modificării denumirii ministerului să nu fie necesar de modificat un număr mare de acte nirmative.  Prin indicarea în Lege a denumirii concrete a unei autorități, Parlamentul se substituie în atribuțiile Guvernului și îl împiedică în exercitarea deplină a lor. 

	
	3.
	Propunem completarea proiectului cu prevederi privind prevenirea și gestionarea conflictului de interese, inclusiv pentru membrii comitetului de monitorizare și ai comisiilor de selecție, precum și privind raportarea neregulilor și a suspiciunilor de fraudă. Acestea ar trebui aliniate la standardele Uniunii Europene în domeniul protecției intereselor financiare ale Uniunii, inclusiv la art. 59 din Regulamentul (UE) 2021/2116, a cărui transpunere este declarată în clauza de armonizare, și la Regulamentul financiar al UE [Regulamentul (UE, Euratom) 2024/2509].
	Se acceptă parțial.
Referitor la completarea proiectului cu prevederi privind prevenirea și gestionarea conflictului de interese, inclusiv pentru membrii comitetului de monitorizare și ai comisiilor de selecție, nu se acceptă, deoarece membri Comitetului de monitorizare a PSPA, cu excepția reprezentanților autorităților publice, nu sunt funcționari publici care sunt ținuți să depună declarațiile de interese personale. Mai mult, Comitetul are rol consultativ, iar subiectele examinate de către acesta sunt de ordin general nu individual, care să afecteze nemijlocit interesul individual al unui membru.

Referitor la raportarea neregulilor și a suspiciunilor de fraudă pentru a proteja intereselor financiare ale Uniunii, conform art. 59 din Regulamentul (UE) 2021/2116, comunicăm că acesta este transpus prin art. 32 din Legea nr. 126/2025.

	Centrul Național de Management al Crizelor
(Nr. 3-357 
din 16 octombrie  2026 )    
	
	în limita competențelor funcționale, susține proiectul în formatul prezentat.
	S-a luat act.

	Centrul de Armonizare a Legislației
(Nr. 31/02-126-13905
din 20 octombrie 2026, semnat la data de 26 octombrie 2026)
	a) 
	Analiza comparativă a punerii în aplicare a Regulamentului (UE) 2021/2115 
În ceea ce privește punerea în aplicare a Regulamentului (UE) 2021/2115, menționăm cu titlu general că proiectul național, reieșind din obiectul său specific de reglementare și scopul urmărit, asigură punerea în aplicare parțială a dispozițiilor actului UE, conform observațiilor de mai jos.
	Se acceptă.

	
	b)
	 Observații de compatibilitate cu Regulamentul (UE) 2021/2115 
Astfel, examinând proiectul național prin prisma Regulamentului UE, expunem următoarele:  

	Se acceptă parțial.
Autorul obiecțiilor face trimitere la HG nr. 497/2026, totodată teza doi de la pct. 4 din această HG prevede, că
„Proiectele actelor normative iniţiate şi aflate în procedură de promovare conform procedurilor de legiferare aplicate până la intrarea în vigoare a prezentei hotărâri se promovează şi se prezintă spre examinare Guvernului potrivit respectivelor proceduri, dar nu mai târziu de 1 martie 2027.”
Astfel, proiectul de lege examinat nu cade sub incidența HG nr. 497/2026, deoarece este inițiat până la intrarea în vigoare a acestei hotărâri.

	
	1.
	Plățile directe cuplate și decuplate – art. 16, art. 21 și art. 32 din Regulamentul (UE) 2021/2115 - Art. I pct. 2 și 14 (art. 4 pct. 17 și 17¹, art. 20 alin. (1) din Legea nr. 126/2025):
Art. 16 (1) din Regulamentul (UE) 2021/2115 prevede că, intervențiile sub formă de plăți directe pot lua forma plăților directe decuplate și cuplate, iar alin. (2) și (3) le definesc prin enumerare: plăți decuplate sunt sprijinul de bază pentru venit, sprijinul redistributiv complementar, sprijinul complementar pentru tinerii fermieri și schemele pentru climă, mediu și 
bunăstarea animalelor, iar plățile cuplate sunt sprijinul cuplat pentru venit și plata specifică pentru bumbac. Sprijinul de bază ia forma unei plăți decuplate anuale per hectar eligibil (art. 21 alin. (2)), iar sprijinul cuplat se acordă sectoarelor care se confruntă cu dificultăți și „ia forma unei plăți anuale per hectar sau per animal” (art. 32 alin. (2) și (3)). Proiectul definește plata directă decuplată ca sprijin acordat „în funcție exclusiv de deținerea unei suprafețe agricole”, iar plata cuplată ca sprijin condiționat „de tipul de activitate agricolă desfășurată, de volumul producției obținute sau de mărimea efectivului de animale deținut”. Ambele definiții nu sunt în acord total cu actul UE: 1. dreptul la plata decuplată nu decurge din simpla „deținere” a terenului, ci din existența unui hectar eligibil aflat la dispoziția unui fermier activ, iar schemele ecologice și sprijinul pentru tinerii fermieri, deși decuplate, sunt condiționate de angajamente, respectiv, de calitatea de tânăr fermier (art. 30 admite chiar o plată forfetară per tânăr fermier), 
deci nu depind „exclusiv” de suprafață; 
2. Regulamentul nu admite raportarea sprijinului cuplat la „volumul producției”, acesta fiind limitat la plăți per hectar sau per animal, cu respectarea criteriilor din Anexa 2 la Acordul OMC privind agricultura (art. 10 din Regulament și art. 17 din 
Legea nr. 126/2025). Tabelul de concordanță califică „Compatibil” corespondența dintre art. 16 (2) din Regulament și art. 20 alin. (2) din lege, deși norma națională trimite doar la PSPA și nu enumeră tipurile de plăți decuplate. Totodată, noul motiv de respingere a cererii de la art. 31 alin. 
(3) lit. d) - „a rămas fără acoperire financiară” nu este compatibil cu mecanismul plăților directe, în cazul cărora depășirea alocărilor se gestionează prin ajustarea cuantumului unitar realizat în limitele cuantumurilor unitare planificate (art. 102 (2) din Regulament, preluat la art. 25 din lege), nu prin respingerea cererilor eligibile. 

Se recomandă redefinirea noțiunilor prin raportare la hectarul eligibil, respectiv, la plata per hectar sau per animal, completarea art. 20 cu enumerarea tipurilor de plăți directe decuplate și cuplate, conform art. 16 (2) și (3) din Regulament, și limitarea motivului de respingere de la art. 31 alin. (3) lit. d) la intervențiile pentru care selecția se face în limita alocărilor.
	Se acceptă parțial.
Referitor la noțiunile de la art. 4 pct. 17 și 17¹, se acceptă. Noțiunile au fost reformulate prin raportare la forma plății prevăzută la art. 21 alin. (2) și art. 32 alin. (2) din Regulamentul (UE) 2021/2115: plata directă decuplată, ca sprijin pentru venit acordat sub forma unei plăți anuale per hectar eligibil, necondiționat de tipul sau volumul producției, iar plata directă cuplată, ca sprijin acordat sub forma unei plăți anuale per hectar sau per cap de animal, condiționat de cultivarea anumitor culturi ori de creșterea anumitor animale stabilite în PSPA.
Referitor la completarea art. 20 cu enumerarea tipurilor de plăți directe decuplate și cuplate, nu se acceptă. Potrivit art. 20 alin. (2) din Legea nr. 126/2025, intervențiile pentru plățile directe, plafoanele acestora și condițiile specifice de acordare a sprijinului se stabilesc în PSPA. Alegerea tipurilor de plăți directe ține de strategia de intervenție și de resursele FNDAMR aprobate anual, iar fixarea lor în lege va impune modificarea legii la fiecare ajustare a PSPA. În tabelul de concordanță, poziția aferentă art. 16 alin. (2) și (3) din Regulament va fi calificată „parțial compatibil”, cu trimitere la PSPA aprobat prin Hotărârea Guvernului nr. 288/2026.
Referitor la art. 31 alin. (3) lit. d), se acceptă parțial. Lit. d) a fost reformulată și se raportează la epuizarea mijloacelor financiare distribuite/redistribuite în temeiul art. 6 alin. (4) (a se vedea și argumentarea la obiecția nr. 2 a ONVV). Totodată, lit. d) va fi completată cu textul „, cu excepția intervențiilor sub formă de plăți directe”, întrucât, în cazul plăților directe, depășirea alocărilor se gestionează prin ajustarea cuantumului unitar, în limitele cuantumurilor unitare planificate minime și maxime stabilite potrivit art. 25 alin. (4) din Legea nr. 126/2025, nu prin respingerea cererilor eligibile.

	
	2.
	Condiționalitatea - art. 12 din Regulamentul (UE) 2021/2115 - Art. I pct. 11 (art. 18 alin. (1), (3) și (4) din Legea nr. 126/2025):
Art. 12 (1) din Regulament supune sancțiunilor administrative fermierii și ceilalți beneficiari ai plăților directe și ai plăților anuale prevăzute la art. 70-72 care nu îndeplinesc „cerințele legale în materie de gestionare prevăzute în dreptul Uniunii și standardele GAEC stabilite în planurile strategice PAC, enumerate în Anexa III”. Noul art. 18 alin. (1) din proiect preia corect domeniul de aplicare personal (raportat la tipologia națională din art. 22 alin. (1) lit. a)) și repartizarea SMR 1-11 și GAEC 1-9 pe domeniile specifice, însă: 
1. omite conjuncția dintre „cerințele legale în materie de gestionare (SMR)” și „standardele de bune condiții agricole și de mediu ale terenurilor (GAEC)”, astfel încât textul poate fi citit ca enumerare a unor noțiuni 
echivalente; 
2. nu precizează sursa normativă a cerințelor SMR, care, înainte de aderare, nu pot fi decât cerințele din actele normative naționale ce transpun sau pun în aplicare actele enumerate în Anexa III (Directivele 2000/60/CE, 91/676/CEE, 2009/147/CE, 92/43/CEE, 96/22/CE, 
2009/128/CE, 2008/119/CE, 2008/120/CE și 98/58/CE, Regulamentele (CE) nr. 178/2002 și nr.1107/2009); 
3. utilizează etichetele „SMR 1”-„SMR 11” și „GAEC 1”-„GAEC 9”, al căror conținut nu este definit nici în lege, nici prin trimitere la un act normativ, ci exclusiv în PSPA (art. 18 alin. (3) și art. 53 alin. (2) lit. c)). Anexa III din actul UE cuprinde prevederi materiale care necesită aplicare efectivă înainte de aderare, a căror preluare fidelă este obligatorie (subpct. 34.2 din Regulamentul aprobat prin HG nr. 497/2026), iar tabelul de concordanță trebuie să indice, pentru fiecare SMR și GAEC, actul normativ național care o reflectă. Derogarea de la art. 12 (1a) (beneficiarii plăților pentru micii fermieri prevăzute la art. 28) nu are corespondent național, schema nefiind prevăzută de lege, fapt care se va motiva în tabel. 

Se recomandă următoarea redacție a părții introductive a art. 18 alin. (1): „PSPA include un sistem de condiționalitate în temeiul căruia fermierii și alți beneficiari care beneficiază de plăți directe sau de plăți anuale pentru intervențiile concepute în temeiul art. 22 alin. (1) lit. a) fac obiectul unei 
sancțiuni administrative dacă nu îndeplinesc cerințele legale în materie de gestionare (SMR), prevăzute în actele normative naționale indicate în PSPA, și standardele de bune condiții agricole și de mediu ale terenurilor (GAEC), stabilite în PSPA, în următoarele domenii specifice:”.
	Se acceptă parțial.
Art. 18 alin. (1) primul alineat a fost ajustat conform obiecției.
Totodată, pentru informare, descrierea GAEC-urilor și SMR-urilor conform cadrului normativ național, condițiile ce urmează a fi respectate, se regăsesc în anexa nr. 3 la PSPA aprobat prin HG nr. 288/2026, act normativ de punere în aplicare a Legii nr. 126/2025.

	
	3.
	Condiționalitatea socială - art. 14 din Regulamentul (UE) 2021/2115 - Art. I pct. 11 (art. 18 alin. (2) din Legea nr. 126/2025):
Textul propus nu exprimă condiția materială prevăzută la art. 14 (1) din Regulamentul (UE) 2021/2115: sancțiunea administrativă intervine atunci când beneficiarii nu respectă cerințele aplicabile ori obligațiile angajatorului care decurg din actele juridice relevante. 

Se recomandă următoarea redacție a tezei a doua: „Fermierii și alți beneficiari care primesc plăți directe sau plăți anuale pentru intervențiile concepute în temeiul art. 22 alin. (1) lit. a) fac obiectul unei sancțiuni administrative dacă nu îndeplinesc cerințele aplicabile privind condițiile 
de muncă, de încadrare în muncă, de sănătate și securitate în muncă ori nu respectă obligațiile angajatorului stabilite de legislația relevantă.”. Totodată, art. 14 (2) din Regulament impune consultarea partenerilor sociali naționali relevanți (patronatele și sindicatele din sectorul agricol) la instituirea sistemului de sancțiuni, iar alin. (4) raportează cerințele la actele juridice enumerate în Anexa IV (Directivele (UE) 2019/1152, 89/391/CEE și 2009/104/CE) ori proiectul nu reflectă nici-una dintre aceste condiții și nu identifică actele naționale relevante (Codul muncii, legislația privind securitatea și sănătatea în muncă), iar tabelul de concordanță reproduce trunchiat textul art. 14 (1) („cerințele legate de x aplicabile”). În plus, potrivit noului art. 66 alin. (1), art. 18 alin. (2) intră în vigoare la data intrării în vigoare a Tratatului de aderare, soluție contrară pct. 37 din Regulamentul aprobat prin HG nr. 497/2026 (a se vedea observația nr. 8 la Regulamentul (UE) 2021/2116), în condițiile în care, pentru statele membre, condiționalitatea socială se aplică cel târziu de la 1 ianuarie 2025 (art. 14 alin. (1)).
	Se acceptă parțial.
Art. 18 alin. (2) teza a doua a fost ajustată conform obiecției.

Referitor la Directivele menționate de autor, comunicăm că o parte din acestea nu sunt încă transpuse la nivel național, astfel face imposibil stabilirea acestor condiții fără a avea cadrul normativ național conform standardelor europene.
Ce ține de perioada de punere în aplicare, art. 66 a fost ajustat.

	
	4.
	Standardele GAEC - art. 13 din Regulamentul (UE) 2021/2115 - Art. I pct. 12 (art. 18¹ din Legea nr. 126/2025):
Art. 13 (1) din Regulamentul (UE) 2021/2115 obligă statul să stabilească standarde minime pentru fiecare standard GAEC enumerat în Anexa III, „în conformitate cu principalul obiectiv al standardelor respective”. Art. 18¹ alin. (2) din proiect prevede doar că „cerințele minime” sunt incluse în PSPA, fără legătura cu obiectivul principal al fiecărui standard și fără 
interdicția, prevăzută la art. 13 (2) al doilea paragraf, de a stabili standarde minime pentru alte obiective principale decât cele din Anexa III. Soluția trimiterii la PSPA poate funcționa, însă terminologia trebuie uniformizată cu actul UE și chiar în cuprinsul articolului: alin. (2) folosește „cerințe minime”, iar alin. (3) „standarde minime”. Art. 18¹ alin. (3) teza a doua reflectă al cincilea paragraf al art. 13 (1), dar omite condiția ca standardele să nu depășească cerințele obligatorii din dreptul intern, iar alin. (4) reflectă opțiunea din al patrulea paragraf (exploatațiile constituite integral din unități ecologice sau în conversie), cu trimitere la Legea nr. 237/2023, al cărei titlu se va reda complet („privind producția ecologică și etichetarea produselor ecologice”). 
În schimb, clauza de armonizare indică „art. 13 alin. (1) paragraful unu, doi, trei și cinci”, deși proiectul nu preia nici derogările specifice pentru GAEC 5, 6, 7 și 9 (al doilea paragraf), nici prezumția generală de conformitate a unităților ecologice (al treilea paragraf), ci opțiunea din al patrulea paragraf. Astfel, enumerarea se va corecta în „primul, al patrulea și al cincilea paragraf”. 
Tabelul de concordanță nu reproduce textul actual al proiectului: la art. 13 alin. (1) indică formula „Autoritatea competentă stabilește indicatorii minimi”, înlocuită în proiect, iar paragrafele al treilea–al cincilea sunt grupate într-o singură poziție calificată „Compatibil”, deși proiectul preia doar două dintre ele. Tabelul se va actualiza după definitivarea proiectului.
	Se acceptă.
Proiectul a fost ajustat.
Totodată, Anexa nr. III prevăzută de Regulamentul UE 2115/2021 a fost preluată și se regăsește în anexa nr. 3 la PSPA aprobat prin HG nr. 288/2026, act normativ de punere în aplicare a Legii nr. 126/2025.


	
	5.
	Plățile în situații de criză - art. 69 lit. (i) și art. 78a din Regulamentul (UE) 2021/2115 - Art. I pct. 15 (art. 22 alin. (1) lit. i) din Legea nr. 126/2025):
Art. 69 lit. (i) din Regulamentul (UE) 2021/2115 se referă la dezastre naturale, fenomene climatice nefavorabile și evenimente catastrofale. Formula din proiect - „evenimente catastrofale sau fenomene meteorologice și hidrologice periculoase” modifică sfera noțiunilor europene și omite expres categoria dezastrelor naturale. Astfel, terminologia nu este coerentă nici cu art. 8 alin. (2) din lege, care menționează „catastrofe naturale”.

În context, se recomandă următoarea redacție: „i) plăți în situații de criză acordate fermierilor în urma unor dezastre naturale, a unor fenomene climatice nefavorabile sau a unor evenimente catastrofale.” Introducerea numai a tipului de intervenție prevăzut la art. 69 lit. (i) nu echivalează cu instituirea unui mecanism complet de sprijin. Dacă plățile urmează să fie operaționale înainte de aderarea la UE, cadrul național sau PSPA trebuie să reglementeze condițiile substanțiale din art. 78a al Regulamentului 
(UE) 2021/2115: recunoașterea oficială a evenimentului, pragul pierderii de cel puțin 30 % din producția medie anuală, condițiile de eligibilitate, ratele de sprijin și evitarea supracompensării. În lipsa acestora, proiectul pune în aplicare doar parțial cadrul european al intervenției. Mai mult, noua intervenție se suprapune cu măsurile de urgență pe care Guvernul le poate stabili în temeiul art. 29 din Legea nr. 126/2025 pentru aceleași evenimente (art. 8 alin. (2)), fără reguli de evitare a supracompensării, contrar art. 78a (5) din Regulament. Precizăm că, litera (j) adăugată la art. 69 prin Regulamentul (UE) 2026/1768 (sprijin temporar pentru fermierii afectați de creșterea prețurilor îngrășămintelor) are caracter de conjuctură și nu face obiectul proiectului, aspect care se va menționa în tabelul de concordanță.
	Se acceptă.
Modificarea propusă la art. 22 alin. (1) lit. i), a fost exclusă.

	
	6.
	Cheltuielile de funcționare finanțate din FNDAMR - art. 77 alin. (2), (7) și (8) lit. (b) din Regulamentul (UE) 2021/2115 și art. 22 din Regulamentul (UE) 2021/2116 - Art. I pct. 4 (art. 7 alin. (1) lit. h) din Legea nr. 126/2025):
Noua redacție a art. 7 alin. (1) lit. h) din proiect permite finanțarea din FNDAMR a cheltuielilor de administrare și de personal pentru „asigurarea 
funcționării organizațiilor/asociațiilor de producători, a camerelor agricole și a Oficiului Național al Viei și Vinului”, fără limită de durată și fără caracter degresiv. Regulamentul (UE) 2021/2115 permite sprijinirea organizațiilor de producători prin intervenția pentru cooperare doar pentru noi forme de cooperare (art. 77 alin. (2)), pe o durată de cel mult șapte ani (alin. (7)), iar sprijinul pentru înființarea grupurilor și organizațiilor de producători este degresiv, limitat la primii cinci ani de la recunoaștere și plafonat la 10 % din producția comercializată (alin. (8) lit. (b)). În rest, 
organizațiile de producători sunt sprijinite prin programele operaționale din cadrul intervențiilor sectoriale. Totodată, art. 22 din Regulamentul (UE) 2021/2116 exclude finanțarea din FEGA a costurilor administrative și de personal ale statelor membre și ale beneficiarilor - normă reflectată la art. 6 alin. (5) din Legea nr. 126/2025 și indicată în clauza de armonizare a legii de bază, dar eliminată din clauza propusă și calificată „Neaplicabil” în tabelul de concordanță. Finanțarea funcționării unor entități precum camerele agricole sau Oficiul Național al Viei și Vinului poate fi menținută ca soluție națională înainte de aderare, dar nu poate fi prezentată ca element de punere în aplicare a Regulamentelor și trebuie justificată în Nota de fundamentare. Sintagma „organizațiilor/asociațiilor de producători” se va corela cu terminologia legii speciale (organizații de producători și asociații ale organizațiilor de producători), iar sprijinul pentru acestea se va limita în timp și se va condiționa potrivit art. 77 din Regulament.
	Se acceptă parțial.
Art. 7 alin. (1) lit. h) a fost ajustată și completată cu prevederi clare care stau la baza finanțării. Totodată, aspecte ce țin de perioada de finanțare degresivitatea sprijinului financiar se regăsesc în proiectul de lege (înregistrat în Parlamentul RM cu nr. 295).

	
	7.
	Autoritatea de management și separarea funcțiilor – art. 123 din Regulamentul (UE) 2021/2115 - Art. I pct. 6 și 9 (art. 10 alin. (6) și art. 13 din Legea nr. 126/2025):
Art. 123 alin. (1) al treilea paragraf din Regulament cere ca sistemul de management și control să asigure „o alocare clară și o separare a funcțiilor” între autoritatea de management și alte organisme, iar alin. (2) atribuie autorității de management responsabilitatea pentru gestionarea și punerea în aplicare a planului strategic, inclusiv, pentru elaborarea raportului anual 
privind performanța și informarea beneficiarilor. Proiectul organizează autoritatea de management ca subdiviziune a autorității competente (art. 13 alin. (1)), dar transferă concomitent autorității competente funcții proprii autorității de management (art. 10 alin. (6): cadrul normativ al PSPA, prețurile de referință, normele privind condiționalitatea, AKIS) și substituie 
„autoritatea de management” cu „autoritatea competentă” în circa 20 de articole, inclusiv, la art. 54, 55, 57 și 58 (cadrul de performanță și raportarea), în timp ce art. 60 (evaluarea) menține autoritatea de management. Rezultatul este o delimitare neclară a sarcinilor autorității care 
acreditează Agenția de plăți și desemnează organismul de certificare față de sarcinile structurii care gestionează programul, contrară cerinței de separare a funcțiilor din actul UE. Totodată, art. 13 alin. (2) omite sarcinile de la art. 123 (2) lit. (b) și (c) - informarea beneficiarilor cu privire la obligațiile care le revin și furnizarea către fermieri a unor informații clare și precise privind 
cerințele SMR, standardele minime GAEC și condiționalitatea socială, deși condiționalitatea devine aplicabilă, potrivit proiectului, de la 1 decembrie 2026, iar tabelul de concordanță califică lit. (c) drept „Neaplicabil”, fără temei. De asemenea, lit. c) și d) nu preiau obligația ca evaluările să fie transmise comitetului de monitorizare (art. 123 alin. (2) lit. (e)). Se recomandă completarea art. 13 alin. (2) cu sarcinile de la lit. (b) și (c) și delimitarea expresă, la art. 10 și 13, a funcțiilor de acreditare și desemnare (autoritatea competentă) de funcțiile de gestionare a PSPA (autoritatea de management).
	Se acceptă parțial.
Lit. a) de la alin. (6) art. 10 a fost exclusă.

	
	8.
	Comitetul național de monitorizare - art. 124 din Regulamentul (UE) 2021/2115 - Art. I pct. 9 (art. 14 din Legea nr. 126/2025):
Noul art. 14 preia în mare parte art. 124 din Regulament, dar se abate de la acesta în 3 aspecte. În primul rând, alin. (1) obligă instituirea comitetului „în termen de trei luni de la data aprobării PSPA” ori PSPA a fost aprobat prin HG nr. 288 din 3 iunie 2026, publicată în Monitorul Oficial la 23 iunie 2026, astfel încât termenul expiră înainte de intrarea în vigoare a legii, iar norma rămâne fără efect pentru actualul program – este necesară o dispoziție tranzitorie privind comitetul instituit în temeiul art. 14 în vigoare. În al doilea rând, potrivit art. 124 alin. (1) al doilea paragraf, comitetul își adoptă propriul regulament de procedură, care include dispoziții privind prevenirea conflictelor de interese și aplicarea principiului transparenței ori alin. (4) din 
proiect prevede aprobarea regulamentului de către autoritatea competentă și nu reglementează conținutul minim al acestuia. În al treilea rând, alin. (10) lit. d) supune avizului comitetului propunerile de modificare a PSPA ale „autorității competente”, în timp ce art. 124 alin. (4) lit. (d) vizează propunerile autorității de management. Participarea reprezentanților Delegației Uniunii Europene „la invitația autorității competente” (alin. (8)) constituie o adaptare acceptabilă înainte de aderare a art. 124 alin. (2) al patrulea paragraf, care se va marca ca atare în tabel.
	Se acceptă parțial.
Referitor la termenul de instituire a comitetului de monitorizare, nu se acceptă necesitatea unei dispoziții tranzitorii. Comitetul național de monitorizare a PSPA pentru perioada 2026–2030 a fost instituit în temeiul art. 14 alin. (1) din Legea nr. 126/2025, în redacția în vigoare, care nu prevede un termen, prin Ordinul MAIA nr. 121 din 14.08.2026, și s-a întrunit în prima ședință la 21.08.2026. Noua redacție a art. 14 nu afectează valabilitatea actului de instituire, iar termenul de trei luni se va aplica la aprobarea PSPA pentru perioadele ulterioare. Componența comitetului va fi ajustată, prin modificarea ordinului, la cerințele art. 14 alin. (2) în noua redacție.
Referitor la regulamentul de funcționare, se acceptă. Art. 14 alin. (4) va fi reformulat astfel încât comitetul de monitorizare să își adopte regulamentul de funcționare, care va cuprinde dispoziții privind prevenirea conflictelor de interese și aplicarea principiului transparenței, potrivit art. 124 alin. (1) al doilea paragraf din Regulamentul (UE) 2021/2115. Aceste dispoziții vor viza abținerea membrilor de la vot în chestiunile în care au un interes personal, fără a institui declararea intereselor personale (a se vedea argumentarea la obiecția nr. 3 a Cancelariei de Stat). Regulamentul adoptat va fi publicat de autoritatea competentă, potrivit art. 14 alin. (5).

Referitor la art. 14 alin. (10) lit. d), nu se acceptă. Potrivit art. 13 alin. (1) din proiect, funcția de autoritate de management este exercitată de autoritatea competentă prin intermediul unei subdiviziuni structurale. Subdiviziunea structurală nu are capacitatea de a emite acte administrative și de a înainta în nume propriu propuneri de modificare a actelor normative ale Guvernului, astfel încât propunerea de modificare a PSPA, pregătită de autoritatea de management, va fi înaintată de autoritatea competentă. Separarea funcțiilor cerută de art. 123 alin. (1) din Regulamentul (UE) 2021/2115 se asigură prin atribuirea funcțiilor de acreditare și de desemnare, pe de o parte, și a funcțiilor de gestionare a PSPA, pe de altă parte, unor subdiviziuni structurale distincte, prin Regulamentul privind organizarea și funcționarea Ministerului, aprobat prin Hotărârea Guvernului nr. 695/2017.
Referitor la participarea reprezentanților Delegației Uniunii Europene, s-a luat act. Poziția va fi marcată în tabelul de concordanță ca adaptare națională în perioada de preaderare.

	
	9.
	Rapoartele anuale privind performanța – art. 134 din Regulamentul (UE) 2021/2115 - Art. I pct. 30 (art. 58 din Legea nr. 126/2025):
Art. 134 (2) din Regulamentul (UE) 2021/2115 se referă la raportul anual final prezentat la încheierea perioadei de implementare. Formularea „ultimul raport anual ... pentru exercițiul financiar precedent” poate fi înțeleasă ca raportul cel mai recent din fiecare an. Se recomandă 
precizarea expresă a caracterului final al raportului și a momentului la care acesta include rezumatul evaluărilor. Pentru admisibilitate, art. 134 (3) din actul UE face trimitere și la informațiile privind instrumentele financiare de la alin. (10). Proiectul trimite numai la alin. (3¹)-(3³). Dacă instrumentele financiare nu sunt utilizate, acest fapt trebuie motivat în tabel, iar dacă 
sunt utilizate, informațiile de la alin. (10) trebuie preluate. Calificativul general „Compatibil” trebuie înlocuit cu „Parțial compatibil”. Totodată, alin. (3²) lit. b) omite condiția ca cheltuielile brute să fie „relevante pentru realizările” raportate, iar proiectul nu preia al doilea paragraf al art. 134 (5), potrivit căruia realizările, cheltuielile și cuantumul unitar realizat se defalcă pe cuantumurile unitare planificate - element esențial al verificării anuale a performanței, în condițiile în care art. 25 din Legea nr. 126/2025 instituie deja cuantumurile unitare planificate. Noul alin. (3¹) renunță și la mențiunea „inclusiv la nivel local, după caz”, existentă în redacția în vigoare, corespunzătoare nivelului regional din art. 134 (4) din actul UE.
	Se acceptă parțial.
Formularea „ultimul raport anual ... pentru exercițiul financiar precedent”, este ultimul raport anual privind performanța, definitivat, care cuprinde rezumatul evaluărilor realizate (evaluările auditului intern, alte tipuri de evaluări) efectuate pe perioada unui an (exercițiu financiar) de punere în aplicare a PSPA. Toate rapoartele anuale privind performanța cuprind inclusiv un rezumat al tuturor evaluărilor realizate în perioada de raportare.

Alin. (3²) lit. b) a fost completat cu condiția ca cheltuielile brute să fie „relevante pentru realizările menționate la lit. a). Iar art. 58 se completează după alin. (32) cu un alineat nou (33) cu următorul cuprins:
„(33) Informațiile menționate la alin. (32) lit. a), b) și c) sunt defalcate pe cuantumul unitar prevăzut în PSPA în conformitate cu art. 25. Pentru indicatorii de realizare, utilizați numai în scopul monitorizării, se includ doar informațiile menționate la alin. (32) lit. a).
Alin. (3¹) se completează cu mențiunea „inclusiv la nivel local, după caz”.

Referitor la informațiile privind instrumentele financiare (art. 134 alin. (10) din Regulament), comunicăm că Legea nr. 126/2025 și PSPA aprobat prin Hotărârea Guvernului nr. 288/2026 nu prevăd acordarea sprijinului prin instrumente financiare.

	
	10.
	Evaluarea PSPA - art. 140 din Regulamentul (UE) 2021/2115 - Art. I pct. 32 (art. 60 din Legea nr. 126/2025): 
Art. 140 (2) din Regulamentul (UE) 2021/2115 impune ca toate evaluările efectuate în perioada de implementare și ex post să fie încredințate unor experți independenți din punct de vedere funcțional. Proiectul limitează această cerință doar la evaluarea ex post, fiind necesară extinderea asupra tuturor evaluărilor. Termenul național pentru evaluarea ex post - 31 decembrie al anului ulterior perioadei de aplicare a PSPA este compatibil ca efect, întrucât PSPA a fost aprobat pentru perioada 2026–2030 (HG nr. 288/2026), iar termenul coincide cu 31 decembrie 2031, prevăzut la art. 140 (6) din actul UE. Mai mult, noua redacție a alin. (1) leagă evaluarea 
anuală a eficacității, eficienței, relevanței, coerenței și impactului de raportul privind performanța prezentat de Agenția de plăți și o încredințează autorității de management, cu termen 25 martie. 
O asemenea analiză, efectuată de structura care gestionează programul pe baza datelor de monitorizare, corespunde mai degrabă reuniunii anuale de evaluare (art. 59 din lege) decât evaluării prevăzute la art. 140 (1) și (2), care se realizează de experți independenți din punct de vedere funcțional. Redacția alin. (2) este și ambiguă gramatical („experți independenți ..., care se efectuează până la ...”).
	Se acceptă parțial.
Art. 60 alin. (2) va fi reformulat astfel încât toate evaluările PSPA efectuate în perioada de punere în aplicare, precum și evaluarea ex post, să fie încredințate unor experți independenți din punct de vedere funcțional, cu înlăturarea ambiguității gramaticale semnalate:
„(2) Evaluările PSPA efectuate în perioada de punere în aplicare și evaluarea ex post se încredințează unor experți independenți din punct de vedere funcțional. Evaluarea ex post se efectuează până la 31 decembrie a anului ulterior perioadei de punere în aplicare a PSPA.”

Referitor la evaluarea anuală prevăzută la art. 60 alin. (1), nu se acceptă. Analiza anuală efectuată de autoritatea de management în baza raportului privind performanța este un instrument național de monitorizare, prevăzut și de legea în vigoare, care precedă reuniunea anuală de evaluare (art. 59) și raportul prezentat Guvernului până la 31 martie (art. 58 alin. (1)). Aceasta nu substituie evaluările prevăzute în planul de evaluare (art. 60 alin. (4)), efectuate de experți independenți. Poziția va fi calificată în tabelul de concordanță ca prevedere națională.

	
	2.
	Regulamentul (UE) 2021/2116 cunoscut în limbajul de specialitate drept 
„Regulamentul Orizontal” al Politicii Agricole Comune (PAC), stabilește cadrul juridic, financiar și administrativ pentru gestionarea fondurilor europene destinate agriculturii, asigurând că banii sunt cheltuiți legal, transparent și eficient.
	S-a luat act.

	
	a)
	Analiza comparativă a punerii în aplicare a Regulamentului (UE) 2021/2116 
În ceea ce privește punerea în aplicare a Regulamentului (UE) 2021/2116, menționăm cu titlu general că proiectul național asigură punerea în aplicare parțială a dispozițiilor actului UE, conform celor descrise infra.  
	S-a luat act.
A se vedea argumentarea la fiecare obiecție.

	
	
	
	

	
	b)


1.
	Observații de compatibilitate cu Regulamentul (UE) 2021/2116
Examinând proiectul național prin prisma actului UE, expunem următoarele observații:  
Exercițiul financiar agricol - art. 35 din Regulamentul (UE) 2021/2116 - Art. I pct. 2 (art. 4 pct. 9 din Legea nr. 126/2025):
Art. 35 din Regulamentul (UE) 2021/2116 definește exercițiul financiar agricol „N” ca 
perioada 16 octombrie „N–1”–15 octombrie „N”, iar Regulamentul (UE) 2026/1768 a completat recent articolul cu regimul avansurilor plătite înainte de 16 octombrie 2026. Proiectul înlocuiește această definiție cu anul bugetar național în sensul Legii nr. 181/2014. Soluția este o derogare națională de etapă, nu o punere în aplicare compatibilă a art. 35 și se răsfrânge asupra tuturor termenelor raportate la exercițiul financiar: 1 martie pentru documentele Agenției de plăți (art. 11 alin. (2¹)), 25 martie pentru evaluarea anuală (art. 60 alin. (1)) și 31 martie pentru raportul prezentat Guvernului (art. 58 alin. (1)). Aceeași definiție este calificată „Compatibil” și în tabelul 
aferent Regulamentului (UE) 2021/2115, la noțiunea de „exercițiu financiar”, care trimite la art. 35 din Regulamentul (UE) 2021/2116. Prin urmare, calificativul „Compatibil” din tabel este incorect. Deci, sunt posibile 2 soluții: 1. menținerea definiției europene a exercițiului financiar 
pentru mecanismele armonizate (conturile, raportarea privind performanța, declarația de gestiune) și reglementarea distinctă a anului bugetar pentru planificarea bugetară a FNDAMR sau 2. păstrarea soluției naționale ca element al cadrului național de aplicare, cu excluderea art. 35 din clauza de armonizare, justificarea în Nota de fundamentare și calificarea poziției în tabel drept „prevederi UE direct aplicabile la aderare”. Stabilirea unei perioade de tranziție condiționate de intrarea în vigoare a Tratatului de aderare nu este admisă în proiectele care pun în aplicare Regulamente (pct. 37 din Regulamentul aprobat prin HG nr. 497/2026).

	Se acceptă parțial.
Se menține definiția națională a exercițiului financiar. Până la aderare, FNDAMR nu este alimentat din FEGA și FEADR, ci se constituie în cadrul bugetului de stat, iar volumul acestuia se aprobă prin legea anuală a bugetului de stat (art. 6 alin. (2) din Legea nr. 126/2025). Potrivit Legii nr. 181/2014, anul bugetar coincide cu anul calendaristic. Aplicarea exercițiului financiar agricol 16 octombrie–15 octombrie va impune Agenției de plăți ținerea unei evidențe paralele celei bugetare și închiderea conturilor FNDAMR pe o perioadă care nu corespunde execuției alocațiilor aprobate prin legea bugetară, în lipsa oricărei rambursări din partea Comisiei Europene. Exercițiul financiar agricol prevăzut la art. 35 din Regulamentul (UE) 2021/2116 servește gestionării bugetului Uniunii și va deveni aplicabil la data aderării.
Prin urmare, se acceptă a doua soluție propusă de autorul obiecției: art. 35 se exclude din clauza de armonizare, soluția națională se justifică în nota de fundamentare, iar în tabelele de concordanță poziția se califică „prevederi UE neaplicabile”, cu mențiunea că prevederea devine aplicabilă la data aderării (pct. 42 subpct. 4) din Regulamentul aprobat prin Hotărârea Guvernului nr. 1171/2018). Termenele de 1 martie (art. 11 alin. (2¹)), 25 martie (art. 60 alin. (1)) și 31 martie (art. 58 alin. (1)) sunt corelate cu anul bugetar.
Referitor la pct. 37 din Regulamentul aprobat prin Hotărârea Guvernului nr. 497/2026, a se vedea argumentarea privind aplicabilitatea acestei hotărâri, expusă la lit. b) din compartimentul privind Regulamentul (UE) 2021/2115. Totodată, proiectul nu mai prevede termene condiționate de intrarea în vigoare a Tratatului de aderare (a se vedea argumentarea la obiecția nr. 7).

	
	2.
	Autoritatea competentă și informarea privind organismele de guvernanță - art. 8 din Regulamentul (UE) 2021/2116 - Art. I pct. 6 (art. 10 din Legea nr. 126/2025): 
Art. 8 (4) din Regulamentul (UE) 2021/2116 impune informarea fără întârziere nu numai despre acreditarea și retragerea acreditării agenției de plăți, ci și despre desemnarea/retragerea organismului de certificare și, după caz, despre organismul de coordonare. Proiectul limitează informarea Guvernului la agenția de plăți și omite criteriul temporal „fără întârziere”. Astfel, se recomandă completarea art. 10 alin. (5) cu desemnarea și retragerea desemnării organismului de certificare și cu obligația informării fără întârziere iar referința la organismul de coordonare se va trata potrivit arhitecturii instituționale naționale și se va explica în tabel. Totodată, art. 8 alin. (1) din Regulament cere desemnarea unei autorități competente „la nivel ministerial”, în timp ce art. 10 alin. (1) din proiect se referă la „o autoritate a administrației publice centrale”, categorie care include și autoritățile administrative subordonate. Art. 10 alin. (1) lit. c) (desemnarea 
organismului de certificare) pune în aplicare art. 8 alin. (1) lit. (c) din actul UE, care nu este însă indicat în clauza de armonizare, iar lipsa unei norme corespunzătoare lit. (b) (organismul de coordonare) se va motiva în tabel prin existența unei singure agenții de plăți.
	Se acceptă.
Art. 10 alin. (5) a fost completat astfel încât autoritatea competentă să informeze Guvernul, fără întârziere, cu privire la acordarea și retragerea acreditării Agenției de plăți, precum și cu privire la desemnarea și retragerea desemnării organismului de certificare.
Art. 10 alin. (1) a fost completat cu precizarea că autoritatea competentă se desemnează de minster. 
Art. 8 alin. (1) lit. (c) din Regulament a fost inclus în clauza de armonizare, iar lipsa unei norme corespunzătoare lit. (b) a fost motivată în tabelul de concordanță prin existența unei singure agenții de plăți.

	
	3.
	Documentele agenției de plăți și termenul de prezentare - art. 9 alin. (3) din Regulamentul (UE) 2021/2116 - Art. I pct. 7 (art. 11 alin. (2¹)): 
Regula de la art. 9 (3) din Regulamentul (UE) 2021/2116 este termenul de 15 februarie; prelungirea până la 1 martie este excepțională și se acordă de Comisie. Proiectul transformă data de 1 martie în termen ordinar. În lipsa unei justificări în Nota de fundamentare, soluția este parțial compatibilă, nu compatibilă. La pct. 3, expresia „măsurile întreprinse în procesul de planificare sau adoptare” nu redă sintagma europeană „măsurile corective planificate sau adoptate”. Se recomandă preluarea fidelă: „precum și măsurile corective planificate sau adoptate”. Totodată, alin. (2¹) omite primul document prevăzut la art. 9 alin. (3) lit. (a) - conturile anuale ale Agenției de plăți, însoțite de informațiile necesare pentru verificarea lor, pe care tabelul de concordanță îl califică „Neaplicabil”. Omisiunea lipsește de obiect avizul organismului de certificare, care trebuie să stabilească dacă „conturile oferă o imagine fidelă și corectă” (art. 12 alin. (2) pct. 1) din lege, art. 12 alin. (2) lit. (a) din Regulament), precum și declarația de gestiune de la pct. 4), care atestă corectitudinea informațiilor prezentate. La pct. 4) 
lit. b) se va include și cuvântul „toate” („garantând că toate cheltuielile au fost efectuate în conformitate cu art. 9”). 

	Se acceptă parțial.
Referitor la termenul de 1 martie, nu se acceptă substituirea acestuia cu termenul de 15 februarie. Termenul se calculează de la încheierea exercițiului financiar, care, potrivit art. 4 pct. 9 în redacția proiectului, coincide cu anul bugetar. În sensul 
Referitor la pct. 3), se acceptă. Textul a fost ajustat: „o analiză a naturii și amplorii erorilor, a deficiențelor de sistem identificate, precum și acțiunile corective planificate sau adoptate”.
Referitor la conturile anuale, se acceptă. Art. 11 alin. (2¹) a fost completat cu un punct nou, pct. 1), care prevede: „1) conturile anuale ale Agenției de plăți privind cheltuielile efectuate din FNDAMR, însoțite de informațiile necesare pentru verificarea acestora”, întrucât avizul organismului de certificare privind imaginea fidelă și corectă a conturilor (art. 12 alin. (2) pct. 1) din Legea nr. 126/2025) presupune existența acestora.
Referitor la pct. 5) lit. b), se acceptă. Textul a fost ajustat: „garantează că toate cheltuielile au fost efectuate în conformitate cu art. 9, respectând scopul prevăzut la art. 7.”.

	
	4.
	Avizul și independența organismului de certificare - art. 12 din Regulamentul (UE) 2021/2116 - Art. I pct. 8 (art. 12):
Art. 12 (2) al doilea paragraf din Regulamentul (UE) 2021/2116 cere ca avizul să menționeze dacă examinarea pune sub semnul întrebării afirmațiile din declarația de gestiune. Proiectul elimină această condiționare și transformă analiza într-o constatare generală. Textul național se va completa pentru a păstra sensul normei UE. Art. 12 (3) din actul UE cere 
independența operațională a organismului de certificare față de agenția de plăți, organismul de coordonare, autoritatea competentă și organismele responsabile de implementarea și monitorizarea PAC. Proiectul menționează doar agenția de plăți și autoritatea competentă. Chiar dacă autoritatea de management funcționează în cadrul autorității competente, independența față de toate structurile de implementare și monitorizare trebuie exprimată fără echivoc. Selectarea obligatorie prin achiziție a oricărui organism privat este mai strictă decât regula UE, care condiționează procedura de existența unei obligații în dreptul aplicabil. Diferența poate fi 
menținută ca specific național, dar nu trebuie prezentată ca reproducere integrală a normei UE. De asemenea, alin. (2¹) reține „măsurile întreprinse sau planificate”, omițând caracterul „corectiv” al acestora, prevăzut la art. 12 alin. (2) al doilea paragraf și la art. 9 alin. (3) lit. (c).
	Se acceptă parțial.
Art. 12 alin. (2¹) a fost completat astfel încât avizul organismului de certificare să menționeze dacă examinarea pune sub semnul întrebării afirmațiile din declarația de gestiune, iar textul „măsurile întreprinse sau planificate” va fi substituit cu textul „măsurile corective planificate sau adoptate”, în corelare cu art. 11 alin. (2¹) pct. 3).

Art. 12 alin. (3) a fost reformulat astfel încât organismul de certificare să fie independent din punct de vedere operațional față de Agenția de plăți, autoritatea competentă, autoritatea de management și celelalte organisme responsabile de punerea în aplicare și de monitorizarea politicii agricole, și va avea următorul cuprins:
„(3) Organismul de certificare dispune de cunoștințele tehnice de specialitate necesare și este perfect familiarizat cu PSPA. Organismul de certificare este independent din punct de vedere operațional față de agenția de plăți, precum și față de autoritatea competentă care a acreditat respectiva agenție de plăți, față de autoritatea de management și organismele responsabile pentru punerea în aplicare și monitorizarea a PSPA.”.

Referitor la selectarea organismului de certificare privat prin procedură de achiziție, nu se acceptă. Norma reproduce art. 12 alin. (1) din Legea nr. 126/2025 în vigoare și nu instituie o cerință suplimentară față de Regulament, care condiționează procedura de achiziție de existența unei obligații în dreptul aplicabil. Contractarea serviciilor de audit de la o entitate privată de către o autoritate publică este supusă Legii nr. 131/2015 privind achizițiile publice, astfel încât condiția prevăzută de Regulament este întrunită. Poziția va fi descrisă în tabelul de concordanță ca prevedere a cadrului național de aplicare.

	
	5.
	Circuitul raportării anuale - art. 9 alin. (3) din Regulamentul (UE) 2021/2116, art. 123 alin. (2) lit. (g) și art. 134 din Regulamentul (UE) 2021/2115 - Art. I pct. 7, 30 și 32 (art. 11 alin. (2¹), art. 58 și art. 60 din Legea nr. 126/2025):
Transmiterea raportului către Guvern până la 31 martie reprezintă o adaptare instituțională în perioada de preaderare și trebuie calificată ca atare. În tabel, nu se va indica „Compatibil” fără a explica diferența față de fluxul și termenele de la art. 9 (3) din Regulamentul (UE) 2021/2116 și art. 134 din Regulamentul (UE) 2021/2115. Corelarea dintre termenul de 1 martie pentru Agenția de plăți, termenul de 25 martie pentru evaluarea anuală și termenul de 31 martie pentru raportul Guvernului trebuie verificată și explicată, astfel încât organismul de certificare și comitetul de monitorizare să poată îndeplini efectiv atribuțiile prevăzute de acquis. În special, art. 123 (2) lit. (g) din Regulamentul (UE) 2021/2115 cere ca raportul anual privind 
performanța să fie elaborat de autoritatea de management și prezentat comitetului de monitorizare în vederea unui aviz înainte de transmitere, iar art. 9 (3) lit. (b) din Regulamentul (UE) 2021/2116 - ca agenția de plăți să îl transmită împreună cu conturile și declarația de gestiune. Proiectul nu descrie acest circuit: art. 13 alin. (2) lit. f) atribuie elaborarea raportului 
autorității de management, art. 11 alin. (2¹) pct. 1) și art. 58 alin. (2) obligă conducătorul Agenției de plăți să îl „prezinte” autorității competente, iar pentru avizul comitetului de monitorizare nu este prevăzut nici-un termen anterior datei de 1 martie.
	Se acceptă.
Art. 58 alin. (1) a fost completat și va avea următorul conținut:
„(1) Ministerul prezintă Guvernului anual, până la data de 31 mai a anului ulterior exercițiului financiar, un raport privind performanța implementării PSPA, consultat cu Comitetul de monitorizare.”;

Totodată termenii prevăzuți la art. 11 alin. (21) și art. 60 alin. 1 au fost ajustați corespunzător.


	
	6.
	Controlul condiționalității și scutirile pentru exploatațiile mici - art. 60 alin. (1), art. 83 și art. 84 din Regulamentul (UE) 2021/2116 - Art. I pct. 18, 22 și 23 (art. 33 alin. (2¹), art. 44 și art. 45 din Legea nr. 126/2025): 
Art. 33 alin. (2¹) și art. 44 alin. (2) pct. 4) preiau corect regula evitării selectării repetate a beneficiarului pentru control (art. 60 alin. (1) al treilea paragraf) și eșantionul minim de 1 %, stabilit pe baza unei analize anuale a riscurilor (art. 83 alin. (6) lit. (d)). În schimb, scutirile pentru exploatațiile mici sunt reflectate inconsecvent. Potrivit art. 83 alin. (2) și art. 84 alin. (4) 
din Regulament, toți beneficiarii enumerați la art. 83 alin. (1) sunt scutiți atât de controale, cât și de sancțiuni dacă suprafața eligibilă declarată în cererea cu informații geospațiale nu depășește 10 hectare. Proiectul preia acest criteriu pentru controale (art. 44 alin. (1¹) - „suprafața eligibilă 
declarată în cerere”), dar pentru sancțiuni folosește alt criteriu și alt cerc de subiecți - „fermierilor mici care dețin o suprafață de cel mult 10 hectare” (art. 45 alin. (2¹)), noțiunea de „fermier mic” nefiind definită în lege. La pragul de 30 ha pentru standardul GAEC 7 (art. 44 alin. (1²)) lipsește raportarea la suprafața agricolă declarată în cererea cu informații geospațiale 
(art. 83 alin. (2a) și art. 84 alin. (5)).
Se recomandă formularea uniformă a scutirilor, prin raportare la suprafața eligibilă, respectiv, agricolă, declarată în cerere, pentru toți beneficiarii prevăzuți la art. 44 alin. (1). Aplicarea acestor praguri presupune existența cererii cu informații geospațiale și a sistemului de identificare a parcelelor agricole, adică a sistemului integrat a cărui intrare în vigoare proiectul o amână până la aderare.
	Se acceptă.
Art. 45 alin. (2¹) și (22) au fost ajustate și vor avea următorul conținut:
„(21) Prin derogare de la alin. (1) și (2), sistemul de sancțiuni administrative aferent condiționalității nu se aplică fermierilor care declarată în cerere că suprafața eligibilă nu depășește 10 hectare.
(22) Fermierii prevăzuți la art. 44 alin. (1²) sunt scutiți de sancțiunile administrative pentru nerespectarea standardului GAEC 7, în cazul în care dețin exploatații a căror dimensiune maximă nu depășește 30 hectare de suprafață agricolă declarată.”.

Până la operaționalizarea sistemului de depunere a cererilor cu informații geospațiale, suprafața declarată este cea indicată în cererea de acordare a sprijinului financiar depusă potrivit art. 31. Proiectul prevede intrarea în vigoare a art. 37 alin. (1) lit. b) din Legea nr. 126/2025 (sistemul de identificare a parcelelor agricole) la 1 decembrie 2027, iar de la această dată pragurile se vor aplica prin raportare la parcelele identificate în acest sistem.

	
	7.
	Sistemul integrat de administrare și control și intrarea în vigoare la data aderării – art. 65-75 din Regulamentul (UE) 2021/2116 și art. 14 din Regulamentul (UE) 2021/2115 – Art. I pct. 33 (art. 66 alin. (1) din Legea nr. 126/2025): 
Noua redacție a art. 66 alin. (1) amână intrarea în vigoare a Secțiunii a 2-a din Capitolul VIII (sistemul integrat de administrare și control), a art. 18 alin. (2) (condiționalitatea socială) și a Secțiunii a 5-a din Capitolul VIII (controlul și sancțiunile aferente condiționalității sociale) de la 1 ianuarie 2030, dată stabilită de legea în vigoare, până la „data intrării în vigoare a Tratatului de aderare a Republicii Moldova la Uniunea Europeană”. Soluția contravine pct. 37 din Regulamentul aprobat prin HG nr. 497/2026, care interzice, în proiectele ce pun în aplicare Regulamente potrivit subpct. 44.1, perioadele de tranziție condiționate de intrarea în vigoare a Tratatului de aderare, întrucât de la această dată Regulamentele devin direct aplicabile, iar actul național se abrogă și se înlocuiește (subpct. 38.2 și pct. 46). Pe fond, amânarea este incompatibilă cu arhitectura regulamentului: sistemul integrat se aplică intervențiilor bazate pe suprafață și pe animale și, în măsura necesară, gestionării și controlului condiționalității (art. 65 alin. (2) și (3)), iar scutirile introduse prin proiect se raportează la suprafața declarată în cererea cu informații geospațiale, element al sistemului integrat (art. 65 alin. (4) lit. (a) și art. 69). 
Condiționalitatea și controlul acesteia ar urma să se aplice de la 1 decembrie 2026 fără sistemul pe care se sprijină. Amânarea contrazice și planificarea din Programul național de aderare: Capitolul 11 prevede, la acțiunile nr. 3 și 4, aprobarea conceptului Sistemului informațional de administrare și control (iunie 2026) și a sistemului de depunere a cererilor cu informații 
geospațiale (martie 2027), iar funcționarea sistemului integrat este indispensabilă gestionării plăților directe de la data aderării. 
Se recomandă stabilirea unor termene calendaristice concrete pentru intrarea în vigoare a acestor prevederi, anterior aderării la UE, corelate cu acțiunile din Programul național de aderare.
	Se acceptă parțial.
Art. I pct. 34 a fost ajustat. S-a renunțat la condiționarea intrării în vigoare de data intrării în vigoare a Tratatului de aderare. Pentru art. 18 alin. (2) și pentru secțiunile a 2-a și a 5-a din capitolul VIII se menține data de 1 ianuarie 2030, stabilită de legea în vigoare, iar pentru art. 37 alin. (1) lit. b) (sistemul de identificare a parcelelor agricole) a fost stabilită data de 1 decembrie 2027.
Nu se acceptă devansarea termenului de 1 ianuarie 2030 pentru întregul sistem integrat. Acțiunile din Programul național de aderare invocate de autor vizează aprobarea conceptului sistemului informațional și a sistemului de depunere a cererilor cu informații geospațiale, nu funcționarea deplină a tuturor elementelor sistemului integrat prevăzute la art. 37 alin. (1), care presupune dezvoltarea sistemelor informaționale, interconectarea registrelor și instruirea personalului. Elementele sistemului integrat vor fi puse în funcțiune etapizat, pe măsura operaționalizării lor.
Până la funcționarea sistemului integrat, controlul condiționalității se va efectua în temeiul secțiunii a 4-a din capitolul VIII, prin controale administrative și controale la fața locului, pe baza eșantionului stabilit în urma analizei riscurilor (art. 44 alin. (2) pct. 4)). Condiționalitatea socială nu poate fi aplicată anterior transpunerii în legislația națională a directivelor enumerate în anexa IV la Regulamentul (UE) 2021/2115 (a se vedea argumentarea la obiecția nr. 3 privind Regulamentul (UE) 2021/2115).

	
	III.
	Respectarea mecanismului de armonizare 

a) Obiecții privind clauza de armonizare 

Clauza de armonizare din art. I pct. 1 al proiectului necesită revizuire, după cum urmează. 
În primul rând, pentru regulamente, gradul de compatibilitate se exprimă prin formula „pune în aplicare” sau „pune în aplicare parțial”, nu „transpune parțial” (subpct. 66.2 din Regulamentul aprobat prin HG nr. 497/2026). 

În al doilea rând, proiectul modifică doar clauza legii de bază și nu conține propria clauză de armonizare, care, potrivit pct. 63 și 65, se include după clauza de adoptare a legii de modificare și indică elementele structurale puse în aplicare prin aceasta; clauza legii de bază se completează cu noile trimiteri. 

În al treilea rând, enumerarea elementelor structurale nu corespunde conținutului proiectului: la Regulamentul (UE) 2021/2115 se vor corecta art. 13 alin. (1) (primul, al patrulea și al cincilea paragraf), art. 107 alin. (2) (anexele PSPA prevăzute la art. 53 alin. (2) din proiect nu corespund anexelor de la art. 107 alin. (2) – evaluarea ex ante și evaluarea strategică de mediu, analiza SWOT, consultarea partenerilor) și art. 140 (indicat integral, deși alin. (2) este preluat numai pentru evaluarea ex post); la 
Regulamentul (UE) 2021/2116 se vor adăuga art. 8 alin. (1) lit. (c) și, după completarea proiectului, art. 9 alin. (3) lit. (a), se vor exclude art. 2 lit. (c) (definiție nepreluată) și, în cazul menținerii definiției naționale a exercițiului financiar, art. 35, iar eliminarea art. 22 se va corela cu art. 6 alin. (5) din lege, care rămâne în vigoare.
În al patrulea rând, potrivit modelului 2 din Anexa nr. 1, numărul CELEX se indică după datele de publicare în Jurnalul Oficial, iar formula 
consacrată este „astfel cum a fost modificat ultima dată prin”.  

Reieșind din cele expuse, clauza de armonizare a legii de modificare se va expune în următoarea redacție:

„Prezenta lege: 
- pune în aplicare parțial (pune în aplicare: art. 12 (1) și (2), art. 13 (1) primul, al patrulea și al cincilea paragraf, art. 14 (1) și (3), art. 16 (1), art. 69 lit. (i), art. 107 (1), art. 123 (1) primul paragraf și (2) lit. (a), (d)–(i) și (k), art. 124 (1)–(4), art. 134 (1)–(5) și (7) și art. 140 (1) și (2)) Regulamentul (UE) 2021/2115 al Parlamentului European și al Consiliului din 2 decembrie 2021 de stabilire a normelor privind sprijinul pentru planurile strategice care urmează a fi elaborate de statele membre în cadrul politicii agricole comune (planurile strategice PAC) și finanțate de Fondul european de garantare agricolă (FEGA) și de Fondul european agricol pentru dezvoltare rurală (FEADR) și de abrogare a Regulamentelor (UE) nr. 1305/2013 și (UE) nr. 1307/2013, publicat în Jurnalul Oficial al Uniunii Europene L 435 din 6 decembrie 2021, CELEX: 32021R2115, astfel cum a fost modificat ultima dată Regulamentul (UE) 2026/1739 al Parlamentului European și al Consiliului din 8 iulie 2026;
 - pune în aplicare parțial (pune în aplicare: art. 8 (1) lit. (a), (c) și (d) și (2)–(4), art. 9 (3) primul paragraf lit. (b)–(d), art. 12 (1) primul paragraf, (2) primul paragraf lit. (c) și al doilea paragraf și (3), art. 60 (1) al treilea paragraf, art. 83 (1), (2), (2a) și (6) lit. (d) și art. 84 (4) și (5)) Regulamentul (UE) 2021/2116 al Parlamentului European și al Consiliului din 2 decembrie 2021 privind finanțarea, gestionarea și monitorizarea politicii agricole comune 
și de abrogare a Regulamentului (UE) nr. 1306/2013, publicat în Jurnalul Oficial al Uniunii Europene L 435 din 6 decembrie 2021, CELEX: 32021R2116, astfel cum a fost modificat ultima dată prin Regulamentul (UE) 2026/1739 al Parlamentului European și al Consiliului din 8 iulie 2026”.
	Se acceptă.
Referitor la formula „pune în aplicare parțial”, se acceptă. 
Referitor la clauza de armonizare proprie a legii de modificare, se acceptă. Cerința rezultă și din pct. 36 din Regulamentul aprobat prin Hotărârea Guvernului nr. 1171/2018. Proiectul va fi completat, după clauza de adoptare, cu clauza de armonizare a legii de modificare, care va indica elementele structurale ale regulamentelor reflectate prin proiect, iar art. I pct. 1 va completa clauza legii de bază cu noile trimiteri.
Referitor la elementele structurale enumerate, se acceptă. Enumerarea va fi corelată cu redacția definitivată a proiectului: se exclude art. 69 lit. (i) din Regulamentul (UE) 2021/2115, întrucât modificarea art. 22 alin. (1) lit. i) a fost exclusă din proiect; trimiterea la art. 13 alin. (1) va fi corelată cu noua redacție a art. 18¹; trimiterile la art. 107 alin. (2) și la art. 140 vor fi precizate; la Regulamentul (UE) 2021/2116 se adaugă art. 8 alin. (1) lit. (c) și art. 9 alin. (3) lit. (a), se exclud art. 2 lit. (c) și art. 35 (a se vedea argumentarea la obiecția nr. 1 privind Regulamentul (UE) 2021/2116), iar trimiterea la art. 22 va fi corelată cu art. 6 alin. (5) din Legea nr. 126/2025, care rămâne în vigoare.
Referitor la ultimul act de modificare a regulamentelor, se acceptă. Acesta va fi verificat la data definitivării proiectului, întrucât declarația de compatibilitate indică, în clauza propusă, Regulamentul (UE) 2026/1739 din 8 iulie 2026, iar în observațiile privind nota de fundamentare, Regulamentul (UE) 2026/1768 din 14 iulie 2026.

	
	



b)

	Concomitent, în Art. I pct. 1, clauza legii de bază se va completa cu aceleași trimiteri, utilizând formula „pune în aplicare parțial” în locul formulei „transpune parțial”, cu corecțiile enumerate mai sus. 

Obiecții privind nota de fundamentare 
Nota de fundamentare urmează a fi revizuită după cum urmează: informațiile privind compatibilitatea se vor expune la compartimentul 5.2, nu la compartimentul 5.1, rezervat directivelor, și se vor completa potrivit pct. 81 (subpct. 82.1 din Regulamentul aprobat prin HG nr. 497/2026), cu formula „pune în aplicare parțial” în locul formulei „transpune parțial”; listele elementelor structurale diferă de cele din clauza de armonizare (de ex., nota indică art. 12 alin. (1a) din Regulamentul (UE) 2021/2115, nepreluat în proiect, dar omite art. 13 și 14 din același regulament – standardele GAEC și condiționalitatea socială) și se vor alinia la clauza revizuită; 
Comunicarea Comisiei din 29 noiembrie 2017 „Viitorul sectorului alimentar și al agriculturii” este un act fără caracter obligatoriu, care nu face obiectul clauzei și nu se încadrează la compartimentul 5.2; mențiunea privind „ultima versiune consolidată, din 14 iulie 2026” este eronată (14 iulie 2026 este data adoptării Regulamentului (UE) 2026/1768, iar versiunea 
consolidată este cea din 18 august 2026).
Nota nu indică termenul și modalitatea punerii în aplicare integrale (subpct. 81.5) și nici dacă actele UE sunt în curs de modificare sau reformare (subpct. 81.1), deși cadrul PAC de după 2027 face obiectul unor propuneri legislative ale Comisiei Europene și nu justifică soluțiile naționale care se abat de la regulamente - exercițiul financiar, finanțarea cheltuielilor de funcționare, amânarea sistemului integrat (subpct. 81.4). De asemenea, Nota propune intrarea în vigoare a legii la data publicării, iar art. II o stabilește la 6 luni de la publicare.
	Se acceptă.
Nota de fundamentare a fost revizuită: informațiile privind compatibilitatea au fost expuse la compartimentul 5.2; listele elementelor structurale au fost aliniate la clauza de armonizare revizuită; mențiunea privind Comunicarea Comisiei din 29 noiembrie 2017 a fost exclusă; data versiunii consolidate a regulamentelor a fost corectată; Prevederea din nota de fundamentare privind intrarea în vigoare a fost corelată cu art. II din proiect.
Referitor la substituirea formulei „transpune parțial” în clauza legii de bază și în nota de fundamentare, se acceptă.

	
	c)
	Obiecții privind tabelele de concordanță  
Tabelele de concordanță necesită revizuire integrală din perspectiva actualității, fidelității și trasabilității. În forma remisă se constată: 
– utilizarea unui model cu patru coloane în locul modelului 2 din Anexa nr. 2 la Regulamentul aprobat prin HG nr. 497/2026, obligatoriu pentru regulamentele puse în aplicare potrivit subpct. 44.1 (subpct. 45.1 și 76.2), care include compartimentele privind tehnica aplicată (preluare fidelă/cadru național), actele normative în vigoare, calificativul și observațiile; 
gradul general „Parțial compatibil” se va înlocui cu „pus în aplicare parțial” (subpct. 72.2.2), iar compartimentul 2 va indica proiectul legii de modificare, nu Legea nr. 126/2025; 
	Se acceptă parțial.
Referitor la modelul tabelului, nu se acceptă. Proiectul se promovează potrivit procedurii aplicabile anterior intrării în vigoare a Hotărârii Guvernului nr. 497/2026 (pct. 4 alineatul al doilea din această hotărâre). Tabelele de concordanță au fost întocmite potrivit modelului 1 din anexa nr. 2 la Regulamentul aprobat prin Hotărârea Guvernului nr. 1171/2018, care cuprinde patru coloane (actul Uniunii Europene, proiectul actului normativ național, gradul de compatibilitate, observații), iar gradul general „parțial compatibil” este cel prevăzut de acest regulament.
Referitor la compartimentul 2, se acceptă. Acesta va indica proiectul legii de modificare.

	
	
	– neconcordanțe între compartimentul 7 și versiunea proiectului supusă expertizei (tabelele sunt datate „septembrie 2026”, iar proiectul – 30 septembrie 2026), inclusiv, la art. 18¹ alin. (2), unde tabelul reproduce formula „Autoritatea competentă stabilește indicatorii minimi”, înlocuită în proiect; 
	Se acceptă.
Tabelele de concordanță au fost actualizate conform redacției definitivate a proiectului, inclusiv la art. 18¹.

	
	
	– observații redactate parțial în limba engleză (32 de poziții în tabelul aferent Regulamentului (UE) 2021/2116 și 27 în cel aferent Regulamentului (UE) 2021/2115) și erori terminologice/ortografice („Patial Compatibil”, „Not tranposed”, „National spicific”, „replaced whith” etc.); toate observațiile trebuie redactate în limba română și uniformizate; 
	Se acceptă.
Observațiile din tabelele de concordanță au fost redactate integral în limba română, iar erorile terminologice și ortografice au fost corectate.

	
	
	– folosirea generică a calificativului „Neaplicabil” și a calificativelor „Specific național”/„National specific”, care nu figurează la pct. 78, pentru numeroase norme care, în realitate, nu se pun în aplicare prin măsuri naționale deoarece vor fi direct aplicabile la aderare („prevederi UE direct aplicabile la aderare”) sau sunt adresate instituțiilor UE („prevederi UE neaplicabile”); motivarea trebuie individualizată; 
	Se acceptă.


	
	
	– lipsa delimitării clare între dispozițiile din legea în vigoare, modificările proiectate, măsurile planificate și normele care vor opera numai după aderare: în 148, respectiv 115 poziții calificate „Compatibil” sau „Parțial compatibil”, compartimentul 7 este gol, iar norma națională este indicată doar la rubrica „Observații”; 
	Se acceptă parțial.
Pentru fiecare poziție calificată „compatibil” sau „parțial compatibil” a fost completată coloana privind proiectul național, cu indicarea normei din proiect și din Legea nr. 126/2025 în vigoare, precum și cu delimitarea prevederilor care urmează a se aplica după aderare.
Referitor la compartimentele din Tabel. 
În conformitate cu pct. 4, din  Hotărârea Guvernului nr. 497/2026, precum și urmare a coordonării  cu CAL, a fost acceptat de către CAL ca tabelele de concordanță întocmite potrivit modelului 1 din anexa nr. 2 la Regulamentul aprobat prin Hotărârea Guvernului nr. 1171/2018, care cuprinde patru coloane (actul Uniunii Europene, proiectul actului normativ național, gradul de compatibilitate, observații), iar calificativul „gradul de compatibilitate” și  „parțial compatibil” să fie conform Hotărârii Guvernului nr. 497/2026. 

	
	
	– calificative contrare conținutului proiectului: art. 35 din Regulamentul (UE) 2021/2116 – „Compatibil”, deși proiectul înlocuiește exercițiul financiar agricol cu anul bugetar; art. 9 alin. (3) lit. (a) și art. 22 – „Neaplicabil”; art. 8 alin. (1) – „Compatibil”, deși proiectul nu prevede nivelul ministerial; art. 16 alin. (2) și art. 69 lit. (i) din Regulamentul (UE) 
2021/2115 – „Compatibil”; art. 123 alin. (2) lit. (c) – „Neaplicabil”; gruparea sub un singur calificativ a unor prevederi eterogene (art. 13 alin. (1) paragrafele al treilea–al cincilea din Regulamentul (UE) 2021/2115); 
	Se acceptă.
Calificativele au fost corectate în funcție de soluțiile reținute în prezenta sinteză: art. 35 din Regulamentul (UE) 2021/2116 a fost calificat la recomandarea CAL cu calificativul „prevederi UE direct aplicabile la aderare”; art. 9 alin. (3) lit. (a) și art. 8 alin. (1) vor fi calificate după completarea art. 11 alin. (2¹) și a art. 10 alin. (1); art. 22 va fi calificat prin raportare la art. 6 alin. (5) din Legea nr. 126/2025; art. 16 alin. (2) din Regulamentul (UE) 2021/2115 va fi calificat „parțial compatibil”; poziția aferentă art. 69 lit. (i) va fi ajustată ca urmare a excluderii modificării art. 22 alin. (1) lit. i); art. 123 alin. (2) lit. (c) va fi calificat potrivit redacției definitivate a art. 13 alin. (2), iar paragrafele art. 13 alin. (1) vor fi calificate distinct.

	
	
	– după adoptarea legii, tabelele consolidate ale Legii nr. 126/2025 se vor actualiza și transmite Centrului în termen de 20 de zile lucrătoare de la publicare (pct. 87 și 88), iar, domeniul făcând obiectul evaluării Comisiei Europene, se vor traduce în limba engleză (pct. 89). 
	S-a luat act.
După publicarea legii, tabelele de concordanță consolidate ale Legii nr. 126/2025 vor fi actualizate și transmise Centrului de armonizare a legislației, inclusiv în traducere în limba engleză, în măsura în care domeniul face obiectul evaluării de către Comisia Europeană.

	
	
	Totodată, tabelele vor indica pentru fiecare normă articolul, alineatul și litera corespunzătoare și vor utiliza calificativele și justificările prevăzute la pct. 78 din Regulamentul aprobat prin Hotărârea Guvernului nr. 497/2026
	Se acceptă.
Tabelele vor indica, pentru fiecare normă, articolul, alineatul și litera corespunzătoare, cu utilizarea calificativelor prevăzute la pct. 42  din Regulamentul aprobat prin Hotărârea Guvernului nr. 1171/2018. Totodată, urmare a discuției suplimentare și recomandărilor CAL,   calificativele „Specific național” și  „Neaplicabil”, se substituie cu calificativele respective:  „prevedere cu specific național” și „prevederi UE direct aplicabile la aderare”, potrivit pct. 78 din Regulamentul aprobat prin Hotărârea Guvernului nr. 497/2026.

	
	IV.
	Concluzii 
Ca urmare a expertizei de compatibilitate realizate, se va asigura revizuirea proiectului de lege și a documentelor anexate (clauza de armonizare, nota de fundamentare și tabelele de concordanță) prin prisma obiecțiilor și propunerilor enunțate în prezenta Declarație de compatibilitate. 

Facem mențiunea că, analiza Centrului de armonizare a legislației nu are în vedere elementele de oportunitate ale soluțiilor juridice incluse în proiectul de act normativ, ci se referă strict la conformitatea acestora cu Dreptul UE aplicabil și obligațiile juridice asumate în lumina Acordului de Asociere RM-UE și Cadrului de negociere cu Uniunea Europeană.
	Se acceptă parțial.
A se vedea argumentarea la fiecare obiecție.

	AO „APPCCO Forța Fermierilor”
(Nr. 22/2026 
din 15.10.2026)
	



1.

	Asociația susține perfecționarea mecanismului de finanțare agricolă și solicită examinarea următoarelor amendamente, inclusiv a intervențiilor legislative conexe în domeniul fiscal.

Cu privire la plățile directe pe suprafață (art. 20) 
Asociația salută introducerea noțiunii de „plată directă decuplată” la art. 4 pct. 17¹ și completarea art. 20 alin. (1) cu referirea la plățile decuplate. Aceste modificări creează cadrul juridic pentru un sprijin mai previzibil al veniturilor agricole. Totuși, proiectul nu stabilește data începerii aplicării, categoria concretă a fermierilor vizați, publicarea anticipată a cuantumului și calendarul plăților. Pentru ca această intervenție să poată produce efecte pentru sectorul cerealier și oleaginos, este necesară completarea art. 20. 

Se propune completarea art. 20 cu alineate noi, în următoarea redacție: 
hectar, 
„(…) Începând cu anul 2027, în cadrul PSPA se instituie o intervenție de sprijin direct pe suprafață pentru fermierii micro, mici și mijlocii care cultivă cereale și plante oleaginoase, în scopul susținerii veniturilor și continuității activității agricole. Condițiile de eligibilitate, cuantumul plății 
pe plafonul maxim și termenele de plată se stabilesc de Guvern. 
(…) Cuantumul sprijinului și calendarul plăților se aprobă și se publică înainte de începerea perioadei agricole pentru care se acordă sprijinul.”
	Nu se acceptă.
Conform alin. (2) art. 20, intervenţiile pentru plăţile directe, plafoanele acestora şi condiţiile specifice de acordare a sprijinului financiar sunt stabilite în PSPA




	
	2.
	Cu privire la plafonarea plăților și întreprinderile afiliate (art. 20) 
Potrivit art. 20, intervențiile pentru plățile directe, plafoanele și condițiile de acordare a sprijinului sunt stabilite în PSPA. Proiectul nu precizează însă cum se determină un beneficiar atunci când mai multe întreprinderi sunt controlate de aceleași persoane. În lipsa unor reguli explicite, plafonarea poate fi eludată prin fragmentarea artificială a exploatațiilor, iar sprijinul se poate concentra în cadrul aceluiași grup economic. 
Se propune completarea art. 20 cu alineate noi, în următoarea redacție: 
„(…) Plățile directe destinate susținerii veniturilor fermierilor micro, mici și mijlocii se acordă cu aplicarea unui plafon maxim anual, stabilit pentru fiecare intervenție în cadrul PSPA. 
(…) La determinarea plafonului maxim, întreprinderile afiliate și persoanele juridice aflate sub control comun sunt  tratate drept un singur beneficiar. 
(…) Nu se admite divizarea artificială a exploatațiilor sau a persoanelor juridice în scopul accesării repetate a sprijinului financiar ori al eludării plafoanelor. Agenția de plăți verifică beneficiarii efectivi și relațiile de afiliere în condițiile stabilite de Guvern.”
	Nu se acceptă.
La acordarea sprijinului financiar, Agenția de plăți verifică solicitantul sub aspectul noțiunii de exploatație și fermier, care prevede că,  exploataţia este ansamblul unităţilor utilizate pentru activităţi agricole şi gestionate de către un fermier, situate pe teritoriul Republicii Moldova, iar fermierul este persoană fizică sau juridică ori un grup de persoane fizice şi/sau juridice, indiferent de statutul juridic pe care un astfel de grup şi membrii acestuia îl deţin, a cărei/cărui exploataţie este situată pe teritoriul Republicii Moldova şi care desfăşoară activitate agricolă.
Astfel, prin aceste două noțiuni Agenția de plăți identifică fermierii care sunt afiliați în scopul neadmiterii divizării artificiale a exploatațiilor agricole.

	
	3.
	Cu privire la cererile eligibile fără acoperire financiară (art. 31 alin. (3)) 
Proiectul completează art. 31 alin. (3) cu un nou temei, potrivit căruia cererea „a rămas fără acoperire financiară”. Redacția nu precizează ce se întâmplă cu o cerere care îndeplinește condițiile de eligibilitate, dar nu poate fi finanțată din mijloacele disponibile. Este necesară o procedură distinctă care să prevină confundarea insuficienței bugetare cu neeligibilitatea și să asigure informarea solicitanților. 
Se propune completarea art. 31, suplimentar lit. d) propuse, cu un alineat nou: 
„(…) În cazul epuizării mijloacelor financiare disponibile, cererile care întrunesc condițiile de eligibilitate se înscriu într-o evidență distinctă a cererilor eligibile rămase fără acoperire financiară. 
Agenția de plăți informează solicitantul despre situația cererii și ordinea de prioritate aplicabilă. Finanțarea ulterioară se efectuează în limita alocațiilor aprobate, potrivit unei proceduri transparente stabilite de Guvern.”
	Nu se acceptă.
Deoarece crearea unei evidențe distincte a cererilor eligibile rămase fără acoperire financiară, ar continua acumularea de restanțe față de fermieri, care contravine art. 6 alin. (3).

	
	4.
	Cu privire la plățile în situații de criză (art. 22 alin. (1) lit. i)) 
Asociația susține completarea art. 22 alin. (1) cu lit. i), prin care sunt introduse plățile în situații de criză pentru evenimente catastrofale și fenomene meteorologice sau hidrologice periculoase. Totuși, simpla enumerare a acestei intervenții nu determină modul de constatare a pierderilor, termenele de examinare și criteriile de acordare a sprijinului. Aceste elemente sunt indispensabile pentru ca mecanismul să fie aplicat operativ și previzibil. 
Se propune completarea art. 22 cu un alineat nou: 
„(…) Pentru intervențiile prevăzute la alin. (1) lit. i), Guvernul stabilește criteriile de constatare și evaluare a prejudiciilor, condițiile de eligibilitate, termenele de examinare a cererilor și de efectuare a plăților, precum și modul de calcul al sprijinului. Pot fi stabilite criterii de prioritizare 
a fermierilor micro, mici și mijlocii în funcție de gravitatea prejudiciului și capacitatea de recuperare a exploatației.”
	Nu se acceptă.
Descrierea condițiile de eligibilitate, termenele de examinare a cererilor și de efectuare a plăților, precum și modul de calcul al sprijinului se va prevedea în PSPA.

	
	5.
	Cu privire la participarea fermierilor în Comitetul de monitorizare (art. 14) 
Proiectul reformulează art. 14 și prevede includerea partenerilor economici și sociali, inclusiv a reprezentanților sectorului agricol, în Comitetul național de monitorizare. În același timp, autoritatea competentă decide componența acestuia, fără precizarea modalității în care organizațiile profesionale își desemnează reprezentanții. Pentru a evita o participare pur formală, sunt necesare garanții privind desemnarea și accesul la justificarea redistribuirii mijloacelor financiare. 
Se propune completarea art. 14 cu următoarele prevederi: 
„(…) Reprezentanții organizațiilor profesionale agricole sunt desemnați în baza propunerilor înaintate de organizațiile reprezentative ale producătorilor agricoli, printr-o procedură transparentă, cu asigurarea reprezentării fermierilor micro, mici și mijlocii. 
(…) Propunerile privind modificarea intervențiilor, redistribuirea alocațiilor și modificarea criteriilor de eligibilitate se prezintă Comitetului însoțite de nota de justificare și evaluarea impactului asupra principalelor categorii de beneficiari.”
	Se acceptă de principiu.
Propunerile înaintate vor fi incluse în regulamentul de funcționare a Comitetului de monitorizare.

	
	6.
	Cu privire la raportarea distribuirii sprijinului (art. 58) 
Proiectul revizuiește art. 58 pentru a consolida raportarea anuală privind performanța PSPA. 
Raportarea rezultatelor generale este utilă, însă nu permite, prin ea însăși, evaluarea distribuirii efective a fondurilor între diferitele categorii de ferme și a concentrării sprijinului în grupuri de întreprinderi. 
De aceea, raportul trebuie să evidențieze și structura beneficiarilor, plățile efectuate și cererile eligibile care nu au fost finanțate. 
Se propune completarea art. 58 cu un alineat nou: 
„(…) Raportul anual privind performanța PSPA include distribuirea sprijinului financiar în funcție de dimensiunea economică a exploatațiilor, suprafața agricolă administrată și apartenența beneficiarilor la grupuri de întreprinderi afiliate. Raportul evidențiază distinct sumele solicitate, 
aprobate, achitate și aferente cererilor eligibile rămase fără acoperire financiară.”
	Nu se acceptă.
La moment mecanismul de determinare a dimensiunii economice nu este funcțional. Odată cu punerea în aplicare a Legii nr. 105/2024 cu privire la Rețeaua de date privind durabilitatea agricolă, dimensiunea economica va putea fi calculată în baza datelor contabile colectate de la fermieri.

	
	7.
	Cu privire la predictibilitatea condițiilor de sprijin (art. 8) 
Art. 8 reglementează condiții generale de acordare a sprijinului, iar aplicarea intervențiilor presupune planificarea investițiilor și a lucrărilor agricole înainte de depunerea cererilor. În lipsa unor dispoziții tranzitorii explicite, schimbarea condițiilor de eligibilitate sau a intensității sprijinului poate 
afecta activități deja inițiate în temeiul regulilor anterioare. Se propune o garanție de predictibilitate, fără a exclude modificările impuse de lege ori de disponibilitatea resurselor. 
Se propune completarea art. 8 cu un alineat nou: 
„(…) Modificările care înăspresc condițiile de eligibilitate, reduc intensitatea sprijinului sau instituie obligații administrative suplimentare se aplică, de regulă, cererilor depuse după intrarea în vigoare a acestora. Pentru activitățile agricole deja inițiate se prevăd, după caz, dispoziții tranzitorii, cu respectarea legislației bugetare și a regimului juridic al sprijinului acordat.”
	Nu se acceptă.
Dispozițiile tranzitorii sunt prevăzute la art. 67, care prevăd că pentru activitățile/investițiile inițiate în baza cadrului normativ aplicabil până la intrarea în vigoare a Legii nr. 126/2025, continue să se aplice prevederile Legii  nr. 71/2023 și cadrul normativ secundar de punere în aplicare a acesteia.

	
	8.
	Cu privire la corelarea politicii agricole cu politica fiscală (art. 53 și legislația conexă) 
Art. 53 privește conținutul PSPA, inclusiv strategia de intervenție și planificarea financiară. Proiectul nu impune o evaluare explicită a efectului cumulat al modificărilor fiscale și al intervențiilor de sprijin asupra fermierilor. Având în vedere propunerile de schimbare a regimului TVA și al accizelor pentru anul 2027, Asociația solicită corelarea celor două politici și, distinct, menținerea cotei TVA de 8% pentru toate cerealele, neintroducerea taxării inverse și păstrarea sprijinului fiscal pentru motorina 
agricolă. 
Se propune completarea art. 53 cu un alineat nou: 
„(…) La elaborarea și modificarea PSPA, autoritatea competentă evaluează impactul cumulat al intervențiilor de sprijin și al modificărilor fiscale relevante asupra veniturilor, lichidității și competitivității beneficiarilor, cu prezentarea distinctă a efectelor asupra fermierilor micro, mici și mijlocii.”

	Nu se acceptă.
PSPA este documentul de programare a intervențiilor finanțate din FNDAMR, iar conținutul acestuia, stabilit la art. 53, se raportează la instrumentele politicii agricole. Politica fiscală se stabilește prin Codul fiscal și prin legislația bugetar-fiscală, la inițiativa Ministerului Finanțelor, iar impactul modificărilor fiscale asupra contribuabililor, inclusiv asupra fermierilor, se evaluează de autorul acestora în cadrul analizei impactului, potrivit art. 30 din Legea nr. 100/2017 cu privire la actele normative. Atribuirea către autoritatea competentă a evaluării, în cadrul PSPA, a impactului unor modificări fiscale pe care nu le inițiază va dubla această analiză.
Totodată, contextul economic al exploatațiilor, inclusiv sarcina fiscală, se ia în considerare la evaluarea nevoilor și la elaborarea analizei SWOT (art. 53 alin. (1) lit. a)), iar problemele care afectează performanța PSPA se examinează de comitetul de monitorizare (art. 14 alin. (9) lit. b) din proiect), în care sectorul agricol va fi reprezentat în proporție de cel puțin 50%. Ministerul se expune asupra proiectelor de modificare a legislației fiscale cu impact asupra sectorului agroalimentar în cadrul procedurii de avizare.

	
	
	Totodată, se solicită promovarea concomitentă a următoarelor amendamente fiscale: 
a) Menținerea cotei TVA de 8% pentru toate cerealele și semințele oleaginoase, prin păstrarea ori completarea dispozițiilor art. 96 din Codul fiscal, cu indicarea exhaustivă a codurilor tarifare aferente. 
b) Neintroducerea taxării inverse a TVA pentru livrările interne de cereale și semințe oleaginoase; excluderea oricăror dispoziții propuse care ar institui un asemenea mecanism pentru produsele 
menționate. 
c) Reglementarea unui mecanism accesibil și previzibil de restituire a accizelor aferente motorinei utilizate în agricultură, cu stabilirea beneficiarilor, documentelor justificative și termenelor de restituire.
Solicităm examinarea amendamentelor expuse și includerea acestora în proiectul de lege, precum și inițierea modificărilor corespunzătoare ale legislației fiscale și ale actelor normative conexe.
	Propunerile respective nu fac obiectul modificărilor Legii nr. 126/2025.”

	Asociația Producătorilor și
Exportatorilor de Fructe „Moldova Fruct”
(Nr. 94 
din 15 octombrie 2026)
	I.
	Introducere
Ca urmare a scrisorii nr. 17-08/2892 din 5 octombrie 2026, Asociația „Moldova Fruct” transmite avizul la versiunea din 29 septembrie 2026 a proiectului de lege pentru modificarea Legii nr. 126/2025 privind finanțarea, gestionarea și monitorizarea politicii agricole. Constatăm că propunerile din avizul Asociației nr. 84 din 11 septembrie 2026 nu au fost preluate, iar Nota de fundamentare nu indică motivele. Prin urmare, le reiterăm mai jos, în formă actualizată, și vă rugăm respectuos să le reflectați în sinteza recomandărilor, potrivit Legii nr. 239/2008 privind transparența în procesul decizional.
	Se acceptă.

	
	II. 
1)
	Observații și propuneri esențiale pentru sectorul horticol
ART. 7 ALIN. (1) LIT. H) - INCLUDEREA ORGANIZAȚIILOR
INTERPROFESIONALE (PCT. 1 DIN AVIZUL NR. 84)
Propunerea din avizul nr. 84. Reiterăm obiecția formulată anterior. Organizațiile interprofesionale (OIP) reunesc producători, procesatori, comercianți și exportatori și contribuie la coordonarea sectorului, la calitatea și trasabilitatea produselor, la promovarea exporturilor și la colectarea datelor sectoriale. Includerea lor expresă între beneficiarii FNDAMR este necesară pentru funcționarea acestora după recunoaștere.
Prevederea din proiect. Proiectul menționează doar organizațiile/asociațiile de producători”, camerele agricole și Oficiul Național al Viei și Vinului; organizațiile interprofesionale nu sunt incluse.
Argumentare suplimentară.
a) Proiectul de lege nr. 295, adoptat în primă lectură la 4 septembrie 2026, instituie recunoașterea oficială a OIP. Fără o mențiune expresă la art. 7, acestea nu vor avea temei pentru sprijin din FNDAMR.
b) Regulamentul (UE) 2021/2115 prevede sprijin pentru organizațiile
interprofesionale (art. 77 alin. (1) lit. d) și alin. (8) lit. b)). Condițiile și plafoanele pot fi stabilite în PSPA.
PROPUNERE. Vă rugăm să examinați oportunitatea expunerii art. 7 alin. (1) lit. h) în următoarea redacție:
„h) cheltuielile de administrare și de personal pentru: asigurarea funcționării grupurilor de acțiune locală și implementarea strategiilor de dezvoltare locală în cadrul Programului LEADER; asigurarea desfășurării acțiunilor de transfer de cunoștințe, formare, cooperare, consiliere și promovare a inovării; asigurarea funcționării organizațiilor de producători, a asociațiilor organizațiilor de producători și a organizațiilor interprofesionale recunoscute potrivit legii, pentru realizarea activităților și programelor de interes sectorial; asigurarea funcționării camerelor agricole și a Oficiului Național al Viei și Vinului;
	Se acceptă.
Art. 7 alin. (1) a fost completat cu o literă distinctă h2) cu următorul cuprins:
„h2) cheltuielile de administrare pentru funcționare a organizațiilor de producători, a asociațiilor organizațiilor de producători, a organizațiilor interprofesionale, recunoscute de către autoritatea competentă, în baza programului operațional/de activitate aprobat de către Agenția de plăți;”.

	
	2)
	ART. 66 – TERMENUL DE APLICARE A CONDIȚIONALITĂȚII ȘI A SANCȚIUNILOR (PCT. 7 DIN AVIZUL NR. 84)
Propunerea din avizul nr. 84. Asociația a propus menținerea datei de 1 ianuarie 2030 sau un calendar gradual, cu aplicarea sancțiunilor începând cu anul 2028.
Prevederea din proiect. Proiectul stabilește data de 1 decembrie 2026, adică cu o lună mai devreme decât termenul de 1 ianuarie 2027 contestat în avizul nr. 84.
Argumentare suplimentară.
a) Legea nu va putea fi publicată, în mod realist, până la 1 decembrie 2026 (urmează expertizele, aprobarea de către Guvern și examinarea în Parlament), iar potrivit art. 76 din Constituție nu poate produce efecte înainte de publicare.
b) Derogările pentru fermierii mici (art. I pct. 22 și 23) nu sunt incluse printre excepțiile de la art. II pct. 1, astfel încât ar intra în vigoare după aplicarea sancțiunilor.
c) Cerințele GAEC și SMR urmează a fi stabilite în PSPA, iar beneficiarii trebuie să le cunoască înainte de a fi sancționați; în acest scop, art. 46 alin. (7) prevede un mecanism de avertizare și remediere.
PROPUNERE. Vă rugăm respectuos să examinați posibilitatea substituirii, la art. I pct. 33 și la art. II pct. 1, a datei de „1 decembrie 2026” cu sintagma „data intrării în vigoare a prezentei legi”, cu includerea art. I pct. 22 și 23 printre prevederile care intră în vigoare la aceeași dată, precum și a completării art. 66 cu alineatul (1¹), în redacția:
„(1¹) Sancțiunile administrative prevăzute la secțiunea a 4-a din capitolul
VIII se aplică neconformităților constatate în cadrul cererilor depuse începând cu 1 ianuarie 2028. Până la această dată, neconformitățile constatate se notifică beneficiarilor prin mecanismul de avertizare prevăzut la art. 46 alin. (7), cu indicarea măsurilor de remediere și a termenului de executare.”
	Nu se acceptă.
Prin Planul de creștere economică a RM avem angajamente ca aceste condiționalități și sancțiuni să fie puse în aplicare din anul 2026. Termenul a fost ajustat. Totodată, concretizăm faptul că condiționalitățile nu reprezintă careva condiții care nu sunt prevăzute de legislația națională, ci doar le concretizează pentru a fi respectate de fermieri la accesarea sprijinului financiar din FNDAMR. Aplicarea sancțiunilor se efectuează prin diminuarea sprijinului financiar. 

	
	3)
	ART. 67 ALIN. (3) LIT. A) – PRELUNGIREA TERMENULUI DE FINALIZARE A INVESTIȚIILOR INIȚIATE ÎN 2024–2025 (PCT. 8 DIN AVIZUL NR. 84)
Obiecția din avizul nr. 84. Reiterăm că termenul „anul 2026” este nerealist pentru investițiile inițiate în perioada 2024–2025, în special pentru cele care presupun lucrări de construcție, conectarea la utilități, importul de echipamente sau elaborarea planurilor urbanistice de detaliu (PUD), potrivit modificărilor la Codul urbanismului și construcțiilor.
În cazul livezilor, actul de înființare a plantației multianuale se eliberează abia în anul următor plantării. Pentru unele investiții realizate prin AGGRI, cadrul tranzitoriu modificat în decembrie 2025 permite deja termene mai extinse.
Prevederea din proiect. Proiectul nu modifică art. 67 și nu introduce termenul solicitat de membrii Moldova Fruct care au inițiat investiții în 2025.
Argumentare suplimentară. Întârzierile țin de durata obiectivă a lucrărilor și de proceduri administrative neimputabile beneficiarilor, iar termenele pentru programe comparabile trebuie stabilite după criterii obiective și proporționale.
PROPUNERE. Vă rugăm respectuos să examinați posibilitatea completării proiectului cu un punct nou, prin care la art. 67 alin. (3) lit. a) sintagma „finalizate nu mai târziu de anul 2026” se substituie cu sintagma „finalizate nu mai târziu de 31 decembrie 2028”, pentru investițiile inițiate efectiv în perioada 2024–2025, cu condiția prezentării dovezilor privind efectuarea unor cheltuieli, încheierea contractelor de furnizare, obținerea autorizațiilor sau executarea unor lucrări până la termenul stabilit de Guvern.
	Nu se acceptă.
Art. 67 alin. (3) lit. a) din Legea nr. 126/2025 menține aplicarea Legii nr. 71/2023 pentru proiectele investiționale inițiate în perioada 2024–2025 și finalizate nu mai târziu de anul 2026. Fermierii au fost informați despre acest termen încă din anul 2024. Investițiile de durată sunt acoperite de alte dispoziții tranzitorii: potrivit lit. c) a aceluiași alineat, Legea nr. 71/2023 continuă să se aplice cererilor de subvenționare a cheltuielilor efectuate în etape sau în avans, în cadrul proiectelor investiționale depuse la Agenția de plăți până în anul 2025 și finalizate nu mai târziu de anul 2028. Prin urmare, investițiile care presupun lucrări de construcție, conectarea la utilități sau importul de echipamente pot fi realizate în etape, în condițiile lit. c).
În cazul livezilor plantate în anul 2025, actul de înființare a plantației multianuale se eliberează în anul 2026, adică în interiorul termenului prevăzut la lit. a). Termenul prevăzut la lit. a¹) pentru proiectele realizate cu finanțare obținută în cadrul Proiectului AGGRI este determinat de condițiile finanțării acordate de partenerul de dezvoltare și nu poate fi extins, prin analogie, asupra tuturor investițiilor.
Prelungirea până în anul 2028 a regimului Legii nr. 71/2023 pentru toate investițiile inițiate în perioada 2024–2025 va menține, încă doi ani, două regimuri paralele de subvenționare și va diminua mijloacele FNDAMR disponibile pentru intervențiile PSPA, pe a căror implementare se pune accentul în perioada următoare. Totodată, autorul propunerii nu a prezentat informații privind numărul fermierilor care au inițiat investiții în perioada 2024–2025 și nu le vor putea finaliza în anul 2026, precum și tipul și valoarea acestor investiții, necesare pentru estimarea impactului financiar al prelungirii.

	
	4)
	CORELAREA CU NOUL CADRU PRIVIND ORGANIZAȚIILE DE PRODUCĂTORI (PCT. 9 DIN AVIZUL NR. 84)
Propunerea din avizul nr. 84. Asociația a propus definiții la art. 4, o terminologie precisă la art. 7 și continuitatea grupurilor de producători recunoscute potrivit Legii nr. 312/2013.
Prevederea din proiect. Proiectul păstrează formularea „organizațiilor/asociațiilor de producători”, nu introduce definiții și nici o normă tranzitorie, iar potrivit Notei de fundamentare exclude grupurile de producători din art. 7.
PROPUNERE. Asociația înaintează următoarele completări:
(i) completarea art. 4 cu noțiunile „organizație de producători”, „asociație a
organizațiilor de producători” și „organizație interprofesională”, utilizate în sensul legii speciale privind organizațiile și asociațiile organizațiilor de producători și organizațiile interprofesionale în domeniul agroalimentar;
(ii) substituirea, la art. 7 alin. (1) lit. h), a sintagmei „organizațiilor/asociațiilor de producători” conform redacției propuse la punctul 1 din prezentul aviz;
(iii) completarea art. 67 cu un alineat nou, în următoarea redacție:
„Grupurile de producători recunoscute în temeiul Legii nr. 312/2013 privind grupurile de producători agricoli și asociațiile acestora își păstrează drepturile, obligațiile și eligibilitatea pentru sprijinul financiar din FNDAMR, inclusiv în temeiul art. 7 alin. (1) lit. h), până la recunoașterea sau reorganizarea lor potrivit legii speciale. Angajamentele aflate în derulare se execută în condițiile în care au fost asumate.” Terminologia și trimiterile exacte urmează a fi corelate cu redacția legii adoptate de Parlament.
	Se acceptă parțial.
Art. 7 alin (1) a fost completat cu litera h2) cu următorul cuprins:
„h2) cheltuielile de administrare pentru funcționare a organizațiilor de producători, a asociațiilor organizațiilor de producători, a organizațiilor interprofesionale, recunoscute de către autoritatea competentă, în baza programului operațional/de activitate aprobat de către Agenția de plăți;”.

Referitor la completarea art. 4 cu noțiunile „organizație de producători”, „asociație a
organizațiilor de producători” și „organizație interprofesională”, nu se acceptă deoarece aceste noțiuni sunt redate în proiectul de lege (nr. 295 în Parlamentul RM) care reglementează constituirea și funcționarea acestora.

Referitor la completarea art. 67 cu prevederi ce țin de grupurile de producători agricoli recunoscuți în temeiul Legii nr. 312/2013, comunicăm că art. 67 alin. (3) lit. h) prevede deja astfel de prevederi. Totodată, proiectul de lege (nr. 295 în Parlamentul RM), la fel prevede dispoziții tranzitorii privind grupurile de producători recunoscuți în temeiul Legii nr. 312/2013.

	
	III.
	Concluzii
Asociația „Moldova Fruct” susține alinierea cadrului de finanțare a agriculturii la politica agricolă comună. Întrucât propunerile din avizul nr. 84 din 11 septembrie 2026 nu au fost preluate corespunzător, Asociația consideră prioritare:
1. includerea expresă a organizațiilor interprofesionale recunoscute la art. 7 alin. (1) lit. h);
2. stabilirea unui calendar realist și gradual pentru condiționalitate și sancțiuni, care să nu preceadă publicarea legii și să fie precedat de o etapă de avertizare și remediere;
3. prelungirea până la 31 decembrie 2028 a termenului de finalizare a investițiilor inițiate efectiv în perioada 2024–2025 (art. 67 alin. (3) lit. a));
4. corelarea terminologică cu legea specială privind organizațiile de producători și asigurarea continuității grupurilor recunoscute potrivit Legii nr. 312/2013.
Vă rugăm respectuos să examinați propunerile prezentate, să dispuneți reflectarea acestora în sinteza recomandărilor și să considerați oportunitatea organizării, înainte de definitivarea proiectului, a unei consultări tehnice cu participarea reprezentanților sectorului horticol. Asociația „Moldova Fruct” își reiterează disponibilitatea pentru o colaborare constructivă și folosește acest prilej pentru a reînnoi Ministerului Agriculturii și Industriei Alimentare asigurarea înaltei sale considerații.
	Se acceptă parțial.
A se vedea argumentările pentru fiecare obiecție/propunere mai sus.

	Oficiul Național al Viei și Vinului (ONVV) 
(Nr. 384/03 
din 20.10.2026)
	1. 
	Cu privire la art. 14 alin. (2) din proiect, se propune completarea acestuia cu prevederi exprese privind asigurarea reprezentării sectorului agricol în proporție de cel puțin 50% din numărul total al membrilor Comitetului național de monitorizare, în redacția după cum urmează:
”(2) Autoritatea competentă decide componența comitetului de monitorizare și asigură o reprezentare echilibrată a autorităților publice și a partenerilor relevanți, cu respectarea următoarelor cerințe:
a) reprezentanții sectorului agricol, desemnați de organizațiile profesionale, asociațiile de producători și alte organizații reprezentative ale fermierilor și beneficiarilor sprijinului financiar, constituie cel puțin 50% din numărul total al membrilor comitetului de monitorizare;
b) celelalte locuri în componența comitetului de monitorizare se repartizează reprezentanților autorităților administrației publice relevante, partenerilor economici și sociali și organismelor relevante din cadrul societății civile, inclusiv celor care promovează protecția mediului, incluziunea socială, drepturile fundamentale, egalitatea de gen și nediscriminarea.”
Propunerea este justificată de faptul că fermierii și ceilalți beneficiari ai sprijinului financiar din cadrul PSPA sunt vizați în mod direct de mecanismele de monitorizare, de cerințele de condiționalitate, de controalele administrative, precum și de măsurile de reducere a plăților și de aplicare a sancțiunilor administrative. În același timp, aceștia suportă în mod nemijlocit efectele criteriilor de eligibilitate, ale procedurilor de selectare a operațiunilor și ale deciziilor privind distribuirea sau redistribuirea mijloacelor FNDAMR.
În aceste condiții, considerăm necesar ca reprezentarea sectorului agricol în cadrul Comitetului să fie proporțională cu impactul pe care mecanismele de implementare și control ale PSPA îl au asupra activității beneficiarilor, asigurîndu-le posibilitatea de a participa efectiv la examinarea problemelor de implementare, la identificarea deficiențelor sistemice și la formularea recomandărilor privind îmbunătățirea politicilor de sprijin.
Stabilirea unei ponderi de cel puțin 50% din numărul total al membrilor Comitetului pentru reprezentanții sectorului agricol ar contribui la consolidarea caracterului participativ și echilibrat al mecanismului de monitorizare, la sporirea transparenței decizionale și la fundamentarea mai riguroasă a avizelor consultative privind performanța PSPA și utilizarea resurselor financiare publice.
Totodată, această soluție nu ar limita competențele autorității competente și nici participarea altor categorii de parteneri, ci ar asigura o reprezentare adecvată a beneficiarilor direcți ai politicii agricole în raport cu impactul măsurilor de reglementare, monitorizare și control asupra acestora.
Menționăm că, art. 14 alin. (2) din proiect transpune art. 106 alin. (3) din Regulamentul (UE) 2021/2115 al Parlamentului European și al Consiliului din 2 decembrie 2021 de stabilire a normelor privind sprijinul pentru planurile strategice care urmează a fi elaborate de statele membre în cadrul politicii agricole comune (planurile strategice PAC), dar fiecare stat membru decide componența comitetului de monitorizare, în temeiul art. 124 alin. (2) din regulamentul prenotat, care stabilește că, fiecare stat membru decide componenţa comitetului de monitorizare și asigură o reprezentare echilibrată a autorităţilor publice și a organismelor intermediare relevante, precum și a reprezentanţilor partenerilor menţionaţi la articolul 106 alineatul (3).
	Se acceptă.
Art.  14 alin. (2) lit. b) a fost ajustată.

	
	2.
	Cu privire la art. 31 din proiect, considerăm nejustificată completarea alin. (3) cu lit. d) prin care se propune instituirea unui nou temei de respingere a cererii de acordare a sprijinului financiar din Fondul național de dezvoltare a agriculturii și mediului rural (FNDAMR), în cazul în care aceasta „a rămas fără acoperire financiară”.
Formularea propusă nu corespunde exigențelor de claritate, precizie și previzibilitate a normelor juridice, întrucât nu permite identificarea circumstanțelor concrete în care urmează să fie aplicat acest temei de respingere. În particular, nu este clar dacă lipsa acoperirii financiare se referă la epuizarea alocațiilor disponibile în cadrul FNDAMR, la insuficiența mijloacelor financiare destinate unei anumite măsuri de sprijin sau la imposibilitatea finanțării unei cereri individuale. Totodată, proiectul nu stabilește criteriile și procedura de constatare a lipsei acoperirii financiare și nici efectele juridice ale acestei situații asupra cererilor care întrunesc condițiile de eligibilitate. Or, insuficiența mijloacelor financiare reprezintă o circumstanță de ordin bugetar, care nu poate fi asimilată, în lipsa unei reglementări exprese și justificate, neîndeplinirii condițiilor legale de acordare a sprijinului financiar.
De asemenea, nu este reglementat dacă cererile eligibile, rămase fără acoperire financiară urmează să fie respinse definitiv, incluse într-o listă de așteptare sau examinate ulterior, în cazul disponibilizării unor mijloace financiare suplimentare. În absența unor asemenea prevederi, norma propusă este susceptibilă să genereze practici administrative neuniforme, să afecteze securitatea raporturilor juridice și să creeze incertitudine pentru solicitanții care au îndeplinit condițiile legale de acordare a sprijinului financiar.
În acest sens, relevăm că, potrivit principiilor și cerințelor de elaborare a actelor normative consacrate de Legea nr. 100/2017 cu privire la actele normative, reglementările trebuie să asigure claritatea, coerența și previzibilitatea normelor juridice, precum și abordarea corespunzătoare a raporturilor sociale supuse reglementării. În particular, dispozițiile art. 3, art. 29 și art. 30 din legea menționată impun respectarea cerințelor privind calitatea reglementării, fundamentarea soluțiilor normative și justificarea necesității intervenției legislative.
Din această perspectivă, instituirea unui nou temei de respingere a cererilor, fără stabilirea condițiilor de aplicare, a procedurii de constatare și a consecințelor juridice pentru solicitanți, nu asigură o reglementare suficient de clară și previzibilă.
Mai mult, nota de fundamentare nu conține argumente care să demonstreze necesitatea și oportunitatea completării propuse, limitându-se la mențiunea potrivit căreia „se introduce un motiv expres pentru respingerea cererii”. Această explicație are un caracter pur descriptiv, fără a identifica problema de reglementare, circumstanțele care au determinat necesitatea instituirii noului temei de respingere, eventualele deficiențe ale mecanismului existent sau impactul modificării asupra beneficiarilor sprijinului financiar. Or, introducerea unei norme care poate determina respingerea cererilor de acordare a sprijinului financiar necesită o fundamentare corespunzătoare, inclusiv sub aspectul proporționalității măsurii și al efectelor asupra drepturilor și intereselor legitime ale solicitanților.
De asemenea, considerăm necesară delimitarea situațiilor de neeligibilitate a solicitantului sau a cererii de cele determinate exclusiv de insuficiența resurselor financiare disponibile. Epuizarea alocațiilor bugetare poate constitui un impediment obiectiv pentru finanțarea imediată a cererilor, însă nu justifică, prin ea însăși, instituirea unui temei de respingere definitivă a cererilor eligibile, fără stabilirea unui mecanism clar și transparent de gestionare a acestora.
În consecință, având în vedere lipsa unei fundamentări suficiente și caracterul neclar al normei propuse, considerăm inoportună completarea art. 31 alin. (3) cu lit. d) și propunem excluderea acesteia din proiect. În cazul în care autorul proiectului apreciază necesară reglementarea situațiilor de insuficiență a mijloacelor financiare, considerăm oportună instituirea unor dispoziții distincte care să stabilească expres condițiile de constatare a epuizării alocațiilor, ordinea de examinare a cererilor eligibile, modalitatea de informare a solicitanților și efectele juridice ale imposibilității temporare de finanțare, cu respectarea principiilor transparenței, proporționalității și tratamentului egal.
	Se acceptă.
Art. 31, alin. (3) lit. d) a fost ajustată și va avea următorul cuprins:
„d) dacă mijloacele financiare distribuite/redistribuite în temeiul art. 6 alin. (4) au fost epuizate.”.

	
	3.
	Cu privire la art. II din proiect, examinând prevederile acestuia în coroborare cu modificările propuse la art. 66 alin. (1) din Legea nr. 126/2025 privind finanțarea, gestionarea și monitorizarea politicii agricole prin art. I pct. 33 din proiect, constatăm existența unor necorelări de ordin normativ și a unor incertitudini privind succesiunea intrării în vigoare și aplicării dispozițiilor legale. Potrivit art. 66 alin. (1) din Legea nr. 126/2025, a fost instituit un mecanism de intrare în vigoare etapizată a dispozițiilor legii, stabilind termene distincte pentru anumite norme care reglementează mecanismele instituționale și financiare de implementare a politicii agricole.
Prin art. I pct. 33 din proiect se propune modificarea calendarului de intrare în vigoare a unor dispoziții ale legii-cadru, inclusiv stabilirea datei de 1 decembrie 2026 pentru aplicarea anumitor prevederi care, potrivit reglementării actuale, beneficiază de termene ulterioare de intrare în vigoare. Concomitent, art. II din proiect stabilește că legea de modificare intră în vigoare în termen de 6 luni de la data publicării în Monitorul Oficial al Republicii Moldova, cu excepția unor dispoziții expres enumerate, inclusiv a art. I pct. 33, în partea referitoare la modificarea datei de intrare în vigoare la 1 decembrie 2026.
În acest context, considerăm că soluția normativă propusă nu asigură o delimitare suficient de clară între intrarea în vigoare a legii de modificare și intrarea în vigoare a dispozițiilor materiale ale Legii nr. 126/2025. Astfel, art. II reglementează momentul de la care modificările legislative produc efecte juridice, în timp ce art. 66 alin. (1) din legea-cadru stabilește calendarul de intrare în vigoare a dispozițiilor acesteia. Deși cele două reglementări au obiecte juridice distincte, acestea trebuie corelate astfel încât modificarea calendarului să producă efecte înainte sau, cel târziu, concomitent cu data de la care urmează să intre în vigoare normele materiale vizate. Or, includerea modificării art. 66 alin. (1) în categoria dispozițiilor care intră în vigoare la aceeași dată cu normele materiale a căror aplicare o reglementează poate genera dificultăți de interpretare și aplicare, în special în lipsa unei dispoziții exprese care să stabilească succesiunea efectelor juridice.
Suplimentar, termenul general de 6 luni de la data publicării legii de modificare este unul variabil, în timp ce data de 1 decembrie 2026 reprezintă un termen calendaristic fix. În funcție de data adoptării, promulgării și publicării legii, există riscul ca dispozițiile exceptate să intre în vigoare anterior termenului general, fără ca proiectul să asigure în mod suficient corelarea acestora cu celelalte modificări normative necesare implementării.  În acest sens, se impune verificarea dacă dispozițiile pentru care se propune devansarea intrării în vigoare pot fi aplicate în mod autonom sau dacă aplicarea acestora este condiționată de intrarea în vigoare a altor prevederi ale legii de modificare, care ar urma să producă efecte abia după expirarea termenului general de 6 luni. Totodată, apreciem că modificarea calendarului de intrare în vigoare trebuie examinată și prin prisma dispozițiilor tranzitorii ale Legii nr. 126/2025, inclusiv a normelor care reglementează continuitatea aplicării mecanismelor de subvenționare instituite prin Legea nr. 71/2023 cu privire la subvenționarea în agricultură și mediul rural. Devansarea termenelor de intrare în vigoare a unor mecanisme de finanțare, fără corelarea corespunzătoare a dispozițiilor tranzitorii, poate genera incertitudine privind regimul juridic aplicabil cererilor depuse, aflate în examinare sau aprobate în temeiul legislației anterioare, precum și privind competențele autorităților responsabile de administrarea sprijinului financiar.
În acest context, considerăm că stabilirea unor termene diferențiate de intrare în vigoare trebuie să fie justificată de particularitățile reglementării și să asigure o succesiune logică și coerentă a normelor juridice.
Prin urmare, în vederea eliminării necorelărilor identificate, asigurării continuității regimului juridic aplicabil și respectării cerințelor de claritate, coerență și previzibilitate a normelor juridice propunem revizuirea art. II din proiect și corelarea acestuia cu art. I pct. 33, astfel încât să fie delimitate expres:
-	momentul intrării în vigoare a legii de modificare și a dispozițiilor prin care se modifică art. 66 alin. (1) din Legea nr. 126/2025;
-	momentul intrării în vigoare a dispozițiilor materiale pentru care se propune devansarea termenelor de aplicare;
-	regimul juridic tranzitoriu aplicabil raporturilor și procedurilor inițiate anterior intrării în vigoare a noilor reglementări.
	Se acceptă parțial.
Art. II și art. I pct. 33 vor fi corelate. Art. I pct. 33 nu stabilește momentul de la care produce efecte legea de modificare, ci datele de intrare în vigoare a normelor materiale ale Legii nr. 126/2025. Pentru a-și produce efectul, modificarea art. 66 alin. (1) trebuie să intre în vigoare cel târziu la cea mai apropiată dintre datele pe care le stabilește. Totodată, în cazul în care legea va fi publicată după 1 decembrie 2026, dispozițiile exceptate nu vor putea intra în vigoare la o dată anterioară publicării.
În acest sens, art. II alin. (1) va fi reformulat astfel încât art. I pct. 6 (în partea ce vizează art. 10 alin. (2) și (6)), pct. 11 (în partea ce vizează art. 18 alin. (1), (3) și (4)), pct. 12 și pct. 33 să intre în vigoare la 1 decembrie 2026 sau, dacă legea va fi publicată după această dată, la data publicării, iar data din art. 66 alin. (1) va fi corelată cu această soluție. Celelalte prevederi ale proiectului vor intra în vigoare în termen de 6 luni de la data publicării, înaintea datelor de 1 decembrie 2027, 1 ianuarie 2028 și 1 ianuarie 2030, stabilite la art. 66 alin. (1). Pentru a exclude aplicarea retroactivă, art. 66 va fi completat cu precizarea că sancțiunile aferente condiționalității se aplică neconformităților constatate în cadrul cererilor depuse după intrarea în vigoare a secțiunii a 4-a din capitolul VIII.
Referitor la regimul tranzitoriu, nu se acceptă completarea proiectului. Procedurile administrative nefinalizate și actele administrative individuale emise în temeiul Legii nr. 71/2023 sunt reglementate de art. 67 alin. (3) lit. f) și g) din Legea nr. 126/2025, care nu se modifică prin proiect.



